Śivopaniṣad
Exported from Holy-Writings.com on 2026-07-05 - 1 clipping

Source: GRETIL (gretil.sub.uni-goettingen.de) — Sanskrit academic edition. Title: Śivopaniṣad. Data entry: (see source file). License: refer to source file header.
──────────────────────────────────────────────────────────────────────

This file is a plain text transformation of http://gretil.sub.uni-goettingen.de/gretil/corpustei/sa_zivopaniSad.xml
  with a rudimentary header. For a more extensive header please refer to the source file.

## Data entry: Reinhold Grünendahl
## Contribution: Reinhold Grünendahl
## Date of this version: 2020-07-31

## Source:
   - included in: Un-published Upanisads / ed. by the Pandits of Adyar Library under the supervision of C. Kunhan Raja Adyar 1933 (The Adyar Library Series ; 14).

## Publisher: Göttingen Register of Electronic Texts in Indian Languages (GRETIL), SUB Göttingen

## Licence:
   This e-text was provided to GRETIL in good faith that no copyright rights have been infringed. If anyone wishes to assert copyright over this file, please contact the GRETIL management at gretil(at)sub(dot)uni-goettingen(dot)de. The file will be immediately removed pending resolution of the claim.
   Distributed under a Creative Commons Attribution-NonCommercial-ShareAlike 4.0 International License.

## Structure of references:
   A reference is assembled consisting of
   - a pragmatic abbreviation of the title: Śivopaniṣad = SU,
   - the number of the  in arabic numerals,
   - the number of the verse in arabic numerals.

## Notes:
   This file has been created by mass conversion of GRETIL's Sanskrit corpus from sivup_au.htm. Due to the heterogeneity of the sources the header markup might be suboptimal. For the sake of transparency the header of the legacy file is documented in the note element below:

	 Siva-Upanisad
	 Based on the edition included in:
	 Un-published Upanisads / ed. by the Pandits of Adyar Library
	 under the supervision of C. Kunhan Raja
	 Adyar 1933 (The Adyar Library Series ; 14)
	 Input by Reinhold Gruenendahl
	 Text analysis according to BHELA conventions:
	 Sandhi markers:
	 (. =short vowel, - =long vowel)
	 in word-sandhi:
	 1: . . e.g.: veda+anta = vedā1nta
	 2: - .
	 3: . -
	 4: - -
	 in sentence-sandhi:
	 7: . . e.g.: ca+api = cā7pi
	 8: . -
	 9: - .
	 0: - -
	 PADA MARKERS
	 For a four-pada verse:
	 ........ $ ........ &
	 ........ % ........ //
	 For a six-pada verse:

## Revisions:
   - 2020-07-31: TEI encoding by mass conversion of GRETIL's Sanskrit corpus

# Text

śivopaniṣad

kailāsaśikharāsīnam aśeṣāmarapūjitam
kālaghnaṃ śrīmahākālam īśvaraṃ jñānapāragam // SU_1.1

saṃpūjya vidhivad bhaktyā ṛṣyātreyaḥ susaṃyataḥ
sarvabhūtahitārthāya papracchedaṃ mahāmuniḥ // SU_1.2

jñānayogaṃ na vindanti ye narā mandabuddhayaḥ
te mucyante kathaṃ ghorād bhagavan bhavasāgarāt // SU_1.3

evaṃ pṛṣṭaḥ prasannātmā ṛṣy ātreyeṇa dhīmatā
mandabuddhivimuktyarthaṃ mahākālaḥ prabhāṣate // SU_1.4

purā rudreṇa gaditāḥ śivadharmāḥ sanātanāḥ
devyāḥ sarvagaṇānāṃ ca saṃkṣepād granthakoṭibhiḥ // SU_1.5

āyuḥ prajñāṃ tathā śaktiṃ prasamīkṣya nṝṇām iha
tāpatrayaprapīḍāṃ ca bhogatṛṣṇāvimohinīm // SU_1.6

te dharmāḥ skandanandibhyām anyaiś ca munisattamaiḥ
sāramādāya nirdiṣṭāḥ samyakprakaraṇāntaraiḥ // SU_1.7

sārād api mahāsāraṃ śivopaniṣadaṃ param
alpagranthaṃ mahārthaṃ ca pravakṣyāmi jagaddhitam // SU_1.8

śivaḥ śiva ime śāntanāma cādyaṃ muhurmuhuḥ
uccārayanti tad bhaktyā te śivā nātra saṃśayaḥ // SU_1.9

aśivāḥ pāśasaṃyuktāḥ paśavaḥ sarvacetanāḥ
yasmād vilakṣaṇās tebhyas tasmād īśaḥ śivaḥ smṛtaḥ // SU_1.10

guṇo buddhir ahaṃkāras tanmātrāṇīndriyāni ca
bhūtāni ca caturviṃśad iti pāśāḥ prakīrtitāḥ // SU_1.11

pañcaviṃśakam ajñānaṃ sahajaṃ sarvadehinām
pāśājālasya tan mūlaṃ prakṛtiḥ kāraṇāya naḥ // SU_1.12

satyajñāne nibadhyante puruṣāḥ pāśabandhanaiḥ
madbhāvāc ca vimucyante jñāninaḥ pāśapañjarāt // SU_1.13

ṣaḍviṃśakaś ca puruṣaḥ paśur ajñaḥ śivāgame
saptaviṃśa iti proktaḥ śivaḥ sarvajagatpatiḥ // SU_1.14

yasmāc chivaḥ susaṃpūrṇaḥ sarvajñaḥ sarvagaḥ prabhuḥ
tasmāt sa pāśaharitaḥ sa viśuddhaḥ svabhāvataḥ // SU_1.15

paśupāśaparaḥ śāntaḥ paramajñānadeśikaḥ
śivaḥ śivāya bhūtānāṃ taṃ vijñāya vimucyate // SU_1.16

etad eva paraṃ jñānaṃ śiva ity akṣaradvayam
vicārād yāti vistāraṃ tailabindur ivāmbhasi // SU_1.17

sakṛd uccāritaṃ yena śiva ity akṣaradvayam
baddhaḥ parikaras tena mokṣopagamanaṃ prati // SU_1.18

dvyakṣaraḥ śivamantro 'yaṃ śivopaniṣadi smṛtaḥ
ekākṣaraḥ punaś cāyam om ity evaṃ vyavasthitaḥ // SU_1.19

nāmasaṃkīrtaṇād eva śivasyāśeṣapātakaiḥ
yataḥ pramucyate kṣipraṃ mantro 'yaṃ dvyakṣaraḥ paraḥ // SU_1.20

yaḥ śivaṃ śivam ity evaṃ dvyakṣaraṃ mantram abhyaset
ekākṣaraṃ vā satataṃ sa yāti paramaṃ padam // SU_1.21

mitrasvajanabandhūnāṃ kuryān nāma śivātmakam
api tat kīrtanād yāti pāpamuktaḥ śivaṃ puram // SU_1.22

vijñeyaḥ sa śivaḥ śānto naras tadbhāvabhāvitaḥ
āste sadā nirudvignaḥ sa dehānte vimucyate // SU_1.23

hṛdy antaḥkaraṇaṃ jñeyaṃ śivasya āyatanaṃ param
hṛtpadmaṃ vedikā tatra liṅgam oṃkāram iṣyate // SU_1.24

puruṣaḥ sthāpako jñeyaḥ satyaṃ saṃmārjanaṃ smṛtam
ahiṃsā gomayaṃ proktaṃ śāntiś ca salilaṃ param // SU_1.25

kuryāt saṃmārjanaṃ prājño vairāgyaṃ candanaṃ smṛtam
pūjayed dhyānayogena saṃtoṣaiḥ kusumaiḥ sitaiḥ // SU_1.26

dhūpaś ca guggulur deyaḥ prāṇāyāmasamudbhavaḥ
pratyāhāraś ca naivedyam asteyaṃ ca pradakṣiṇam // SU_1.27

iti divyopacāraiś ca saṃpūjya paramaṃ śivam
japed dhyāyec ca muktyarthaṃ sarvasaṅgavivarjitaḥ // SU_1.28

jñānayogavinirmuktaḥ karmayogasamāvṛttaḥ
mṛtaḥ śivapuraṃ gacchet sa tena śivakarmaṇā // SU_1.29

tatra bhuktvā mahābhogān pralaye sarvadehinām
śivadharmāc chivajñānaṃ prāpya muktim avāpnuyāt // SU_1.30

jñānayogena mucyante dehapātād anantaram
bhogān bhuktvā ca mucyante pralaye karmayoginaḥ // SU_1.31

tasmāj jñānavido yogāt tathājñāḥ karmayoginaḥ
sarva eva vimucyante ye narāḥ śivam āśritāḥ // SU_1.32

sa bhogaḥ śivavidyārthaṃ yeṣāṃ karmāsti nirmalam
te bhogān prāpya mucyante pralaye śivavidyayā // SU_1.33

vidyā saṃkīrtanīyā hi yeṣāṃ karma na vidyate
te cāvartya vimucyante yāvat karma na tad bhavet // SU_1.34

śivajñānavidaṃ tasmāt pūjayed vibhavair gurum
vidyādānaṃ ca kurvīta bhogamokṣajigīṣayā // SU_1.35

śivayogī śivajñānī śivajāpī tapo'dhikaḥ
kramaśaḥ karmayogī ca pañcaite muktibhājanāḥ // SU_1.36

karmayogasya yan mūlaṃ tad vakṣyāmi samāsataḥ
liṅgam āyatanaṃ ceti tatra karma pravartate // SU_1.37

// iti śivopaniṣadi muktinirdeśādhyāyaḥ prathamaḥ //

atha pūrvasthito liṅge garbhaḥ sa triguṇo bhavet
garbhād vāpi vibhāgena sthāpya liṅgaṃ śivālaye // SU_2.1

yāval liṅgasya dairghyaṃ syāt tāvad vedyāś ca vistaraḥ
liṅgatṛtīyabhāgena bhaved vedyāḥ samucchrayaḥ // SU_2.2

bhāgam ekaṃ nyased bhūmau dvitīyaṃ vedimadhyataḥ
tṛtīyabhāge pūjā svād iti liṅgaṃ tridhā sthitam // SU_2.3

bhūmisthaṃ caturaśraṃ svād aṣṭāśraṃ vedimadhyataḥ
pūjārthaṃ vartulaṃ kāryaṃ dairghyāt triguṇavistaram // SU_2.4

adhobhāge sthitaḥ skandaḥ sthitā devī ca madhyataḥ
ūrdhvaṃ rudraḥ kramād vāpi brahmaviṣṇumaheśvarāḥ // SU_2.5

eta eva trayo lokā eta eva trayo guṇāḥ
eta eva trayo vedā etac cānyat sthitaṃ tridhā // SU_2.6

navahastaḥ smṛto jyeṣṭhaḥ ṣaḍḍhastaś cāpi madhyamaḥ
vidyāt kanīyas traihastaṃ liṅgamānam idaṃ smṛtam // SU_2.7

garbhasyānataḥ pravistāras tadūnaś ca na śasyate
garbhasyānataḥ pravistārād tadupary api saṃsthitam // SU_2.8

prāsādaṃ kalpayec chrīmān vibhajeta tridhā punaḥ
bhāga eko bhavej jaṅghā dvau bhāgau mañjarī smṛtā // SU_2.9

mañjaryā ardhabhāgasthaṃ śukanāsaṃ prakalpayet
garbhād ardhena vistāram āyāmaṃ ca suśobhanam // SU_2.10

garbhād vāpi tribhāgena śukanāsaṃ prakalpayet
garbhād ardhena vistīrṇā garbhāc ca dviguṇāyatā // SU_2.11

jaṅghābhiś ca bhavet kāryā mañjaryaṅgularāśinā
prāsādārdhena vijñeyo maṇḍapas tasya vāmataḥ // SU_2.12

maṇḍapāt pādavistīrṇā jagatī tāvaducchritā
prāsādasya pramāṇena jagatyā sārdham aṅgaṇam // SU_2.13

prākāraṃ tatsamantāc ca gupurād ālabhūṣitam
prākārāntaḥ sthitaṃ kāryaṃ vṛṣasthānaṃ samucchritam // SU_2.14

nandīśvaramahākālau dvāraśākhāvyavasthitau
prākārād dakṣiṇe kāryaṃ sarvopakaraṇānvitam // SU_2.15

pañcabhaumaṃ tribhaumaṃ vā yogīndrāvasathaṃ mahat
prākāraguptaṃ tat kāryaṃ maitrasthānasamanvitam // SU_2.16

sthānād daśasamāyuktaṃ bhavyavṛkṣajalānvitam
tan mahānasam āgneyyāṃ pūrvataḥ sattramaṇḍapam // SU_2.17

sthānaṃ caṇḍeśam aiśānyāṃ puṣpārāmaṃ tathottaram
koṣṭhāgāraṃ ca vāyavyāṃ vāruṇyāṃ varuṇālayam // SU_2.18

śamīndhanakuśasthānam āyudhānāṃ ca nairṛtam
sarvalokopakārāya nagarasthaṃ prakalpayet // SU_2.19

śrīmadāyatanaṃ śambhor yogināṃ vijane vane
śivasyāyatane yāvat sametāḥ paramāṇavaḥ // SU_2.20

manvantarāṇi tāvanti kartur bhogāḥ śive pure
mahāpratimaliṅgāni mahānty āyatanāni ca // SU_2.21

kṛtvāpnoti mahābhogān ante muktiṃ ca śāśvatīm
liṅgapratiṣṭhāṃ kurvīta yadā tallakṣaṇaṃ kṛtī // SU_2.22

pañcagavyena saṃśodhya pūjayitvādhivāsayet
pālāśodumbarāśvatthapṛṣadājyatilair yavaiḥ // SU_2.23

agnikāryaṃ prakurvīta dadyāt pūrṇāhutitrayam
śivasyāṣṭaśataṃ hutvā liṅgamūlaṃ spṛśed budhaḥ // SU_2.24

evaṃ madhye 'vasāne tan mūrtimantraiś ca mūrtiṣu
aṣṭau mūrtīśvarāḥ kāryāḥ navamaḥ sthāpakaḥ smṛtaḥ // SU_2.25

prātaḥ saṃsthāpayel liṅgaṃ mantrais tu navabhiḥ kramāt
mahāsnāpanapūjāṃ ca sthāpya liṅgaṃ prapūjayet // SU_2.26

guror mūrtidharāṇāṃ ca dadyād uttamadakṣiṇām
yatīnāṃ ca samastānāṃ dadyān madhyamadakṣiṇām // SU_2.27

dīnāndhakṛpaṇebhyaś ca sarvāsām upakalpayet
sarvabhakṣyānnapānādyair aniṣiddhaṃ ca bhojanam // SU_2.28

kalpayed āgatānāṃ ca bhūtebhyaś ca baliṃ haret
rātrau mātṛgaṇānāṃ ca baliṃ dadyād viśeṣataḥ // SU_2.29

evaṃ yaḥ sthāpayel liṅgaṃ tasya puṇyaphalaṃ śṛṇu
kulatriṃśakam uddhṛtya bhṛtyaiś ca parivāritaḥ // SU_2.30

kalatraputramitrādyaiḥ sahitaḥ sarvabāndhavaiḥ
vimucya pāpakalilaṃ śivalokaṃ vrajen naraḥ
tatra bhuktvā mahābhogān pralaye muktim āpnuyāt // SU_2.31

// iti śivopaniṣadi liṅgāyatanādhyāyo dvitīyaḥ //

athānyair alpavittaiś ca nṛpaiś ca śivabhāvitaiḥ
śaktitaḥ svāśrame kāryaṃ śivaśāntigṛhadvayam // SU_3.1

gṛhasyeśānadigbhāge kāryam uttarato 'pi vā
khātvā bhūmiṃ samuddhṛtya śalyān ākoṭya yatnataḥ // SU_3.2

śivadevagṛhaṃ kāryam aṣṭahastapramāṇataḥ
dakṣiṇottaradigbhāge kiṃcic dīrghaṃ prakalpayet // SU_3.3

hastamātrapramāṇaṃ ca dṛḍhapaṭṭacatuṣṭayam
catuṣkoṇeṣu saṃyojyam arghyapātrādisaṃśrayam // SU_3.4

garbhamadhye prakurvīta śivavediṃ suśobhanām
udagarvāk cchritāṃ(?) kiṃcic catuḥśīrṣakasaṃyutām // SU_3.5

trihastāyām avistārām ṣoḍaśāṅgulam ucchritām
tacchīrṣāṇīva hastārdham āyāmād vistareṇa ca // SU_3.6

śivasthaṇḍilam ity etac caturhastaṃ samaṃ śiraḥ
mūrtinaivedyadīpānāṃ vinyāsārthaṃ prakalpayet // SU_3.7

śaivaliṅgena kāryaṃ syāt kāryaṃ maṇijapārthivaiḥ
sthaṇḍilārdhe ca kurvanti vedim anyāṃ savartulām // SU_3.8

ṣoḍaśāṅgulam utsedhāṃ vistīrṇāṃ dviguṇena ca
gṛhe na sthāpayec chailaṃ liṅgaṃ maṇijam arcayet // SU_3.9

trisaṃdhyaṃ pārthivaṃ vāpi kuryād anyad dinedine
sarveṣām eva varṇānāṃ sphāṭikaṃ sarvakāmadam // SU_3.10

sarvadoṣavinirmuktam anyathā doṣam āvahet
āyuṣmān balavāñ śrīmān putravān dhanavān sukhī // SU_3.11

varam iṣṭaṃ ca labhate liṅgaṃ pārthivam arcayan
tasmād dhi pārthivaṃ liṅgaṃ jñeyaṃ sarvārthasādhakam // SU_3.12

nirdoṣaṃ sulabhaṃ caiva pūjayet satataṃ budhaḥ
yathā yathā mahāliṅgaṃ pūjā śraddhā yathā yathā // SU_3.13

tathā tathā mahat puṇyaṃ vijñeyam anurūpataḥ
pratimāliṅgavedīṣu yāvantaḥ paramāṇavaḥ
tāvatkalpān mahābhogas tatkartāste śive pure // SU_3.14

// iti śivopaniṣadi śivagṛhādhyāyas tṛtīyaḥ //

athaikabhinnāvicchinnaṃ purataḥ śāntimaṇḍapam
pūrvāparāṣṭahastaṃ syād dvādaśottaradakṣiṇe // SU_4.1

tad dvārabhittisaṃbaddhaṃ kapicchukasamāvṛtam
paṭadvayaṃ bhavet sthāpya sruvādyāvārahetunā // SU_4.2

dvāraṃ triśākhaṃ vijñeyaṃ navatyaṅgulam ucchritam
tadardhena ca vistīrṇaṃ satkavāṭaṃ śivālaye // SU_4.3

dīrghaṃ pañcanavatyā ca pañcaśākhāsuśobhitam
satkavāṭadvayopetaṃ śrīmad vāhanamaṇṭapam // SU_4.4

dvāraṃ paścānmukhaṃ jñeyam aśeṣārthaprasādhakam
abhāve prāṅmukhaṃ kāryam udagdakṣiṇato na ca // SU_4.5

gavākṣakadvayaṃ kāryam apidhānaṃ suśobhanam
dhūmanirgamanārthāya dakṣiṇottarakuḍyayoḥ // SU_4.6

āgneyabhāgāt paritaḥ kāryā jālagavākṣakāḥ
ūrdhvastūpikayā yuktā īṣacchidrapidhānayā // SU_4.7

śivāgnihotrakuṇḍaṃ ca vṛttaṃ hastapramāṇataḥ
caturaśravedi(kā) śrīman mekhalātrayabhūṣitam // SU_4.8

kuḍyaṃ dvihastavistīṛṇaṃ pañcahastasamucchritam
śivāgnihotraśaraṇaṃ kartavyam atiśobhanam // SU_4.9

jagatīstambhapaṭṭādyaṃ saptasaṃkhyaṃ ca kalpayet
bandhayogavinirmuktaṃ tulyasthānapadāntaram // SU_4.10

aiṣṭakaṃ kalpayed yatnāc chivāgnyāyatanaṃ mahat
catuḥpregīvakopetam(?) ekapregīvakena vā(?) // SU_4.11

sudhāpraliptaṃ kartavyaṃ pañcāṇḍakabibhūṣitam
śivāgnihotraśaraṇaṃ caturaṇḍakasaṃyutam // SU_4.12

bahis tad eva jagatī trihastā vā sukuṭṭimā
tāvad eva ca vistīrṇā mekhalādivibhūṣitā // SU_4.13

kartavyā cātra jagatī tasyāś cādhaḥ samantataḥ
dvihastamātravistīrṇā tadardhārdhasamucchritā // SU_4.14

anyā vṛttā prakartavyā rudravedī suśobhanā
daśahastapramāṇā ca caturaṅgulam ucchritā // SU_4.15

rudramātṛgaṇānāṃ ca dikpatīnāṃ ca sarvadā
sarvāgrapākasaṃyuktaṃ tāsu nityabaliṃ haret // SU_4.16

vedy anyā sarvabhūtānāṃ bahiḥ kāryā dvihastikā
vṛṣasthānaṃ ca kartavyaṃ śivālokanasaṃmukham // SU_4.17

agrārṣasavitur vyoma vṛṣaḥ kāryaś ca paścime
vyomnaś cādhas trigarbhaṃ syāt pitṛtarpaṇavedikā // SU_4.18

prākārāntarbahiḥ kāryaṃ śrīmad gopurabhūṣitam
puṣpārāmajalopetaṃ prākārāntaṃ ca kārayet // SU_4.19

mṛddārujaṃ tṛṇacchannaṃ prakurvīta śivālayam
bhūmikādvayavinyāsād utkṣiptaṃ kalpayed budhaḥ // SU_4.20

śivadakṣiṇataḥ kāryaṃ tabhukter yogyam ālayam
śayyāsanasamāyuktaṃ vāstuvidyāvinirmitam // SU_4.21

dhvajasiṃhau vṛṣagajau catvāraḥ śobhanāḥ smṛtāḥ
dhūmaśvagardabhadhvāṅkṣāś catvāraś cārthanāśakāḥ // SU_4.22

gṛhasyāyāmavistāraṃ kṛtvā triguṇam āditaḥ
aṣṭabhiḥ śodhayed āpaiḥ śeṣaś ca gṛham ādiśet // SU_4.23

iti śāntigṛhaṃ kṛtvā rudrāgniṃ yaḥ pravartayet
apy ekaṃ divasaṃ bhaktyā tasya puṇyaphalaṃ śṛṇu // SU_4.24

kalatraputramitrādyaiḥ sa bhṛtyaiḥ parivāritaḥ
kulaikaviṃśad uttārya devalokam avāpnuyāt // SU_4.25

nīlotpaladalaśyāmāḥ pīnavṛttapayodharāḥ
hemavarṇāḥ striyaś cānyāḥ sundaryaḥ priyadarśanāḥ // SU_4.26

tābhiḥ sārdhaṃ mahābhogair vimānaiḥ sārvakāmikaiḥ
icchayā krīḍate tāvad yāvad ābhūtasaṃplavam // SU_4.27

tataḥ kalpāgninā sārdhaṃ dahyamānaṃ suvihvalam
dṛṣṭvā virajyate bhūyo bhavabhogamahārṇavāt // SU_4.28

tataḥ saṃpṛcchate rudrāṃs tatrasthān jñānapāragān
tebhyaḥ prāpya śivajñānaṃ śāntaṃ nirvāṇam āpnuyāt // SU_4.29

aviraktaś ca bhogebhyaḥ sapta janmāni jāyate
pṛthivyadhipatiḥ śrīmān icchayā vā dvijottamaḥ // SU_4.30

saptamāj janmanaś cānte śivajñānam anāpnuyāt
jñānād viraktaḥ saṃsārāc chuddhaḥ khāny adhitiṣṭhati // SU_4.31

ity etad akhilaṃ kāryaṃ phalam uktaṃ samāsataḥ
utsave ca punar brūmaḥ pratyekaṃ dravyajaṃ phalam // SU_4.32

sadgandhaguṭikām ekāṃ lākṣāṃ prāṇyaṅgavarjitām
karpāsāsthipramāṇaṃ ca hutvāgnau śṛṇuyāt phalam // SU_4.33

yāvat satgandhaguṭikā śivāgnau saṃkhyayā hutā
tāvatkoṭyas tu varṣāṇi bhogān bhuṅkte śive pure // SU_4.34

ekāṅgulapramāṇena hutvāgnau candanāhutim
varṣakoṭidvayaṃ bhogair divyaiḥ śivapure vaset // SU_4.35

yāvatkesarasaṃkhyānaṃ kusumasyānale hutam
tāvadyugasahasrāṇi śivaloke mahīyate // SU_4.36

nāgakesarapuṣpaṃ tu kuṅkumārdhena kīrtitam
yat phalaṃ candanasyoktam uśīrasya tadardhakam // SU_4.37

yat puṣpadhūpabhaṣyānnadadhikṣīraghṛtādibhiḥ
puṇyaliṅgārcane proktaṃ tad dhomasya daśādhikam // SU_4.38

hutvāgnau samidhas tisrau śivomāskandanāmabhiḥ
paścād dadyāt tilānnāni homayīta yathākramam // SU_4.39

palāśāaṅkurajāriṣṭapālālyaḥ(?) samidhaḥ śubhāḥ
pṛṣadājyaplutā hutvā śṛṇu yat phalam āpnuyāt // SU_4.40

palāśāṅkurasaṃkhyānāṃ yāvad agnau hutaṃ bhavet
tāvatkalpān mahābhogaiḥ śivaloke mahīyate // SU_4.41

tallakṣyamadhyasaṃbhūtaṃ hutvāgnau samidhaḥ śubhāḥ
kalpārdhasaṃmitaṃ kālaṃ bhogān bhuṅkte śive pure // SU_4.42

śamīsamitphalaṃ deyam abdān api ca lakṣakam
śamyardhaphalavaccheṣāḥ samidhaḥ kṣīravṛkṣajāḥ // SU_4.43

tilasaṃkhyāṃs tilān hutvā hy ājyāktā(?) yāvatī bhavet
tāvat sa varṣalakṣāṃs tu bhogān bhuṅkte śive pure // SU_4.44

yāvat surauṣadhīrajñas(?) tilatulyaphalaṃ smṛtam
itarebhyas tilebhyaś ca kṛṣṇānāṃ dviguṇaṃ phalam // SU_4.45

lājākṣatāḥ sagodhūmāḥ varṣalakṣaphalapradāḥ
daśasāhasrikā jñeyāḥ śeṣāḥ syur bījajātayaḥ // SU_4.46

palāśendhanaje vahnau homasya dviguṇaṃ phalam
kṣīravṛkṣasamṛddhe 'gnau phalaṃ sārdhārdhikaṃ bhavet // SU_4.47

asamiddhe sadhūme ca homakarma nirarthakam
andhaś ca jāyamānaḥ syād dāridryopahatas tathā // SU_4.48

na ca kaṇṭakibhir vṛkṣair agniṃ prajvālya homayet
śuṣkair navaiḥ praśastaiś ca kāṣṭhair agniṃ samindhayet // SU_4.49

evam ājyāhutiṃ hutvā śivalokam avāpnuyāt
tatra kalpaśataṃ bhogān bhuṅkte divyān yathepsitān // SU_4.50

srucaikāhitamātreṇa vratasyāpūritena ca
yāhutir dīyate vahnau sā pūrṇāhutir ucyate // SU_4.51

ekāṃ pūrṇāhutiṃ hutvā śivena śivabhāvitaḥ
sarvakāmam avāpnoti śivaloke vyavasthitaḥ // SU_4.52

aśeṣakulajair sārdhaṃ sa bhṛtyaiḥ parivāritaḥ
ābhūtasaṃplavaṃ yāvad bhogān bhuṅkte yathepsitān // SU_4.53

tataś ca pralaye prāpte saṃprāpya jñānam uttamam
prasādād īśvarasyaiva mucyate bhavasāgarāt // SU_4.54

śivapūrṇāhutiṃ vahnau patantīṃ yaḥ prapaśyati
so 'pi pāpari naraḥ sarvair muktaḥ śivapuraṃ vrajet // SU_4.55

śivāgnidhūmasaṃspṛṣṭā jīvāḥ sarve carācarāḥ
te 'pi pāpavinirmuktāḥ svargaṃ yānti na saṃśayaḥ // SU_4.56

śivayajñamahāvedyā jāyate ye na santi vā
te 'pi yānti śivasthānaṃ jīvāḥ sthāvarajaṅgamāḥ // SU_4.57

pūrṇāhutiṃ ghṛtābhāve kṣīratailena kalpayet
homayed atasītailaṃ tilatailaṃ vinā naraḥ // SU_4.58

sarṣapeṅguḍikāśāmrakarañjamadhukākṣajam
priyaṅgubilvapaippalyanālikerasamudbhavam(?) // SU_4.59

ity evam ādikaṃ tailam ājyābhāve prakalpayet
dūrvayā bilvapattrair vā samidhaḥ saṃprakīrtitāḥ // SU_4.60

annārthaṃ homayet kṣīraṃ dadhi mūlaphalāni vā
tilārthaṃ taṇḍulaiḥ kuryād darbhārthaṃ haritais tṛṇaiḥ // SU_4.61

paridhīnām abhāvena śarair vaṃśaiś ca kalpayet
indhanānām abhāvena dīpayet tṛṇagomayaiḥ // SU_4.62

gomayānām abhāvena mahaty ambhasi homayet
apām asaṃbhave homaṃ bhūmibhāge manohare // SU_4.63

viprasya dakṣiṇe pāṇāv aśvatthe tadabhāvataḥ
chāgasya dakṣiṇe karṇe kuśamūle ca homayet // SU_4.64

svātmāgnau homayet prājñaḥ sarvāgnīnām asaṃbhave
abhāve na tyajet karma karmayogavidhau sthitaḥ // SU_4.65

āpatkāle 'pi yaḥ kuryāc chivāgner manasārcanam
sa mohakañcukaṃ tyaktvā parāṃ śāntim avāpnuyāt // SU_4.66

prāṇāgnihotraṃ kurvanti paramaṃ śivayoginaḥ
bāhyakarmavinirmuktā jñānadhyānasamākulāḥ // SU_4.67

// iti śivopaniṣadi śāntigṛhāgnikāryādhyāyaś caturthaḥ //

athāgneyaṃ mahāsnānam alakṣmīmalanāśanam
sarvapāpaharaṃ divyaṃ tapaḥ śrīkīrtivardhanam // SU_5.1

agnirūpeṇa rudreṇa svatejaḥ paramaṃ balam
bhūtirūpaṃ samudgīrṇaṃ viśuddhaṃ duritāpaham // SU_5.2

yakṣarakṣaḥpiśācānāṃ dhvaṃsanaṃ mantrasatkṛtam
rakṣārthaṃ bālarūpāṇāṃ sūtikānāṃ gṛheṣu ca // SU_5.3

yaś ca bhuṅkte dvijaḥ kṛtvā [a]nnasya vā paridhitrayam(?)
api śūdrasya paṅktisthaḥ paṅktidoṣair na lipyate // SU_5.4

āhāram ardhabhuktaṃ ca kīṭakeśādidūṣitam
tāvanmātraṃ samuddhṛtya bhūtispṛṣṭaṃ viśuddhyati // SU_5.5

āraṇyaṃ gomayakṛtaṃ karīṣaṃ vā praśasyate
śarkarāpāṃsunirmuktam abhāve kāṣṭhabhasmanā // SU_5.6

svagṛhāśramavallibhyaḥ kulālālayabhasmanā
gomayeṣu ca dagdheṣu hīṣṭakāni ca yeṣu ca // SU_5.7

sarvatra vidyate bhasma duḥkhāpārjanarakṣaṇam (duḥkhopār)
śaṅkhakundenduvarṇābham ādadyāj jantuvarjitam // SU_5.8

bhasmānīya prayatnena tad rakṣed yatnavāṃs tathā
mārjāramūṣikādyaiś ca nopahanyeta tad yathā // SU_5.9

pañcadoṣavinirmuktaṃ guṇapañcakasaṃyutam
śivaikādaśikājaptaṃ śivabhasma prakīrtitam // SU_5.10

jātikārukavākkāyasthānaduṣṭaṃ ca pañcamam
pāpaghnaṃ śāṃkaraṃ rakṣāpavitraṃ yogadaṃ guṇāḥ(?) // SU_5.11

śivavratasya śāntasya bhāsakatvāc chubhasya ca
bhakṣaṇāt sarvapāpānāṃ bhasmeti parikīrtitam // SU_5.12

bhasmasnānaṃ śivasnānaṃ vāruṇād adhikaṃ smṛtam
jantuśaivālanirmuktam āgneyaṃ paṅkavarjitam // SU_5.13

apavitraṃ bhavet toyaṃ niśi pūrvam anāhṛtam
nadītaḍāgavāpiṣu giriprasravaṇeṣu ca // SU_5.14

snānaṃ sādhāraṇaṃ proktaṃ vāruṇaṃ sarvadehinām
asādhāraṇam evoktaṃ bhasmasnānaṃ dvijanmanām // SU_5.15

trikālaṃ vāruṇasnānād anārogyaṃ prajāyate
āgneyaṃ rogaśamanam etasmād sārvakāmikam // SU_5.16

saṃdhyātraye 'rdharātre ca bhuktvā cānnavirecane
śivayogy ācaret snānam uccārādikriyāsu ca // SU_5.17

bhasmāstṛte mahībhāge same jantuvivarjite
dhyāyamānaḥ śivaṃ yogī rajanyantaṃ śayīta ca // SU_5.18

ekarātroṣitasyāpi yā gatir bhasmaśāyinaḥ
na sā śakyā gṛhasthena prāptuṃ yajñaśatair api // SU_5.19

gṛhasthas tryāyuṣoṃkāraiḥ snānaṃ kuryāt tripuṇḍrakaiḥ
yatiḥ sārvāṅgikaṃ snānam āpādatalamastakāt // SU_5.20

śivabhaktas tridhā vedyāṃ bhasmasnānaphalaṃ labhet
hṛdi mūrdhni lalāṭe ca śūdraḥ śivagṛhāśramī // SU_5.21

gaṇāḥ pravrajitāḥ śāntāḥ bhūtim ālabhya pañcadhā
śirolalāṭe hṛdbāhvor bhasmasnānaphalaṃ labhet // SU_5.22

saṃvatsaraṃ tadardhaṃ vā caturdaśyaṣṭamīṣu ca
yaḥ kuryād bhasmanā snānaṃ tasya puṇyaphalaṃ śṛnu // SU_5.23

śivabhasmani yāvantaḥ sametāḥ paramāṇavaḥ
tāvadvarṣasahasrāṇi śivaloke mahīyate // SU_5.24

ekaviṃśakulopetaḥ patnīputrādisaṃyutaḥ
mitrasvajanabhṛtyaiś ca samastaiḥ parivāritaḥ // SU_5.25

tatra bhuktvā mahābhogān icchayā sārvakāmikān
jñānayogaṃ samāsādya pralaye muktim āpnuyāt // SU_5.26

bhasma bhasmāntikaṃ yena gṛhītaṃ naiṣṭhikavratam(?)
anena vai sa dehena rudraś caṅkramate kṣitau // SU_5.27

bhasmasnānarataṃ śāntaṃ ye namanti dine dine
te sarvapāpanirmuktā narā yānti śivaṃ puram // SU_5.28

ity etat paramaṃ snānam āgneyaṃ śivanirmitam
trisaṃdhyam ācaren nityaṃ jāpī yogam avāpnuyāt // SU_5.29

bhasmānīya pradadyād yaḥ snānārthaṃ śivayogine
kalpaṃ śivapure bhogān bhuktvānte syād dvijottamaḥ // SU_5.30

āgneyaṃ vāruṇaṃ māntraṃ vāyavyaṃ tv aindrapañcamam
mānasaṃ śāntitoyaṃ ca jñānasnānaṃ tathāṣṭamam // SU_5.31

āgneyaṃ rudramantreṇa bhasmasnānam anuttamam
ambhasā vāruṇaṃ snānam kāryaṃ vāruṇamūrtinā // SU_5.32

mūrdhānaṃ pāṇinālabhya śivaikādaśikāṃ japet
dhyāyamānaḥ śivaṃ śāntam mantrasnānaṃ paraṃ smṛtam // SU_5.33

gavāṃ khurapuṭotkhātapavanoddhūtareṇunā
kāryaṃ vāyavyakaṃ snānam mantreṇa marudātmanā // SU_5.34

vyabhre 'rke varṣati snānaṃ kuryād aindrīṃ diśaṃ sthitaḥ
ākāśamūrtimantreṇa tad aindram iti kīrtitam // SU_5.35

udakaṃ pāṇinā gṛhya sarvatīrthāni saṃsmaret
abhyukṣayec chiras tena snānaṃ mānasam ucyate // SU_5.36

pṛthivyāṃ yāni tīrthāni sarāṃsy āyatanāni ca
teṣu snātasya yat puṇyaṃ tat puṇyaṃ kṣāntivāriṇā // SU_5.37

na tathā śudhyate tīrthais tapobhir vā mahādhvaraiḥ
puruṣaḥ sarvadānaiś ca yathā kṣāntyā viśuddhyati // SU_5.38

ākruṣṭas tāḍitas tasmād adhikṣiptas tiraskṛta
kṣamed akṣamamānānāṃ svargamokṣajigīṣayā // SU_5.39

yaiva brahmavidāṃ prāptir yaiva prāptis tapasvinām
yaiva yogābhiyuktānāṃ gatiḥ saiva kṣamāvatām // SU_5.40

jñānāmalāmbhasā snātaḥ sarvadaiva muniḥ śuciḥ
nirmalaḥ suviśuddhaś ca vijñeyaḥ sūryaraśmivat // SU_5.41

medhyāmedhyarasaṃ yadvad api vatsa vinā karaiḥ
naiva lipyati tad doṣais tadvaj jñānī sunirmalaḥ // SU_5.42

eṣām ekatame snātaḥ śuddhabhāvaḥ śivaṃ vrajet
aśuddhabhāvaḥ snāto 'pi pūjayann āpnuyāt phalam // SU_5.43

jalaṃ mantraṃ dayā dānaṃ satyam indriyasaṃyamaḥ
jñānaṃ bhāvātmaśuddhiś ca śaucam aṣṭavidhaṃ śrutam // SU_5.44

aṅguṣṭhatalamūle ca brāhmaṃ tīrtham avasthitam
tenācamya bhavec chuddhaḥ śivamantreṇa bhāvitaḥ // SU_5.45

yad adhaḥ kanyakāyāś ca tat tīrthaṃ daivam ucyate
tīrthaṃ pradeśinīmūle pitryaṃ pitṛvidhodayam(?) // SU_5.46

madhyamāṅgulimadhyena tīrtham āriṣam ucyate
karapuṣkaramadhye tu śivatīrthaṃ pratiṣṭhitam // SU_5.47

vāmapāṇitale tīrtham aumam nāma prakīrtitam
śivomātīrthasaṃyogāt kuryāt snānābhiṣecanam // SU_5.48

devān daivena tīrthena tarpayed akṛtāmbhasā
uddhṛtya dakṣiṇaṃ pāṇim upavītī sadā budhaḥ // SU_5.49

prācīnāvītinā kāryaṃ pitṝṇāṃ tilavāriṇā
tarpaṇaṃ sarvabhūtānām āriṣeṇa nivītinā // SU_5.50

savyaskandhe yadā sūtram upavīty ucyate tadā
prācīnāvīty asavyena nivītī kaṇṭhasaṃsthite // SU_5.51

pitṝṇāṃ tarpaṇaṃ kṛtvā sūryāyārghyaṃ prakalpayet
upasthāya tataḥ sūryaṃ yajec chivam anantaram // SU_5.52

// iti śivopaniṣadi śiva-bhasma-snānādhyāyaḥ pañcamaḥ //

atha bhaktyā śivaṃ pūjya naivedyam upakalpayet
yad annam ātmanāśnīyāt tasyāgre vinivedayet // SU_6.1

yaḥ kṛtvā bhakṣyabhojyāni yatnena vinivedayet
śivāya sa śive loke kalpakoṭiṃ pramodate // SU_6.2

yaḥ pakvaṃ śrīphalaṃ dadyāc chivāya vinivedayet
guror vā homayed vāpi tasya puṇyaphalaṃ śṛṇu // SU_6.3

śrīmadbhiḥ sa mahāyānair bhogān bhuṅkte śive pure
varṣāṇām ayutaṃ sāgraṃ tadante śrīpatir bhavet // SU_6.4

kapittham ekaṃ yaḥ pakvam īśvarāya nivedayet
varṣalakṣaṃ mahābhogaiḥ śivaloke mahīyate // SU_6.5

ekam āmraphalaṃ pakvaṃ yaḥ śambhor vinivedayet
varṣāṇām yutaṃ bhogaiḥ krīḍate sa śive pure // SU_6.6

ekaṃ vaṭaphalaṃ pakvaṃ yaḥ śivāya nivedayet
varṣalakṣaṃ mahābhogaiḥ śivaloke mahīyate // SU_6.7

yaḥ pakvaṃ dāḍimaṃ caikaṃ dadyād vikasitaṃ navam
śivāya gurave vāpi tasya puṇyaphalaṃ śṛṇu // SU_6.8

yāvat tadbījasaṃkhyānaṃ śobhanaṃ parikīrtitam
tāvadaṣṭāyutāny uccaiḥ śivaloke mahīyate // SU_6.9

drākṣāphalāni pakvāni yaḥ śivāya nivedayet
bhaktyā vā śivayogibhyas tasya puṇyaphalaṃ śṛṇu // SU_6.10

yāvat tatphalasaṃkhyānam ubhayor viniveditam
tāvadyugasahasrāṇi rudraloke mahīyate // SU_6.11

drākṣāphaleṣu yat puṇyaṃ tat kharjūraphaleṣu ca
tad eva rājavṛkṣeṣu pārāvataphaleṣu ca // SU_6.12

yo nāraṅgaphalaṃ pakvaṃ vinivedya maheśvare
aṣṭalakṣaṃ mahābhogaiḥ kṛḍate sa śive pure // SU_6.13

bījapūreṣu tasyārdhaṃ tadardhaṃ likuceṣu ca
jambūphaleṣu yat puṇyaṃ tat puṇyaṃ tindukeṣu ca // SU_6.14

panasaṃ nārikelaṃ vā śivāya vinivedayet
varṣalakṣaṃ mahābhogaiḥ śivaloke mahīyate // SU_6.15

puruṣaṃ ca priyālaṃ ca madhūkakusumāni ca
jambūphalāni pakvāni vaikaṅkataphalāni ca // SU_6.16

nivedya bhaktyā śarvāya pratyekaṃ tu phale phale
daśavarṣasahasrāṇi rudraloke mahīyate // SU_6.17

kṣīrikāyāḥ phalaṃ pakvaṃ yaḥ śivāya nivedayet
varṣalakṣaṃ mahābhogair modate sa śive pure // SU_6.18

vālukātrapusādīni yaḥ phalāni nivedayet
śivāya gurave vāpi pakvaṃ ca karamardakam // SU_6.19

daśavarṣasahasrāṇi rudraloke mahīyate
badarāṇi supakvāni tintiḍīkaphalāni ca // SU_6.20

darśanīyāni pakvāni hy āmalakyāḥ phalāni ca
evam ādīni cānyāni śākamūlaphalāni ca // SU_6.21

nivedayati śarvāya śṛṇu yat phalam āpnuyāt
ekaikasmin phale bhogān prāpnuyād anupūrvaśaḥ // SU_6.22

pañcavarṣasahasrāṇi rudraloke mahīyate
godhūmacandakādyāni sukṛtaṃ saktubharjitam // SU_6.23

nivedayīta śarvāya tasya puṇyaphalaṃ śṛṇu
yāvat tadbījasaṃkhyānaṃ śubhaṃ bhraṣṭaṃ nivedayet // SU_6.24

tāvadvarṣasahasrāṇi rudraloke mahīyate
yaḥ pakvānīkṣudaṇḍāni śivāya vinivedayet // SU_6.25

gurave vāpi tad bhaktyā tasya puṇyaphalaṃ śṛṇu
ikṣuparṇāni caikaikaṃ varṣalokaṃ pramodate // SU_6.26

sākaṃ śivapure bhogaiḥ pauṇḍraṃ pañcaguṇaṃ phalam
nivedya parameśāya śuktimātrarasasya tu // SU_6.27

varṣakoṭiṃ mahābhogaiḥ śivaloke mahīyate
nivedya phāṇitaṃ śuddhaṃ śivāya gurave 'pi vā // SU_6.28

rasāt sahasraguṇitaṃ phalaṃ prāpnoti mānavaḥ
guḍasya phalam ekaṃ yaḥ śivāya vinivedayet // SU_6.29

ambakoṭiṃ śive loke mahābhogaiḥ pramodate
khaṇḍasya palanaivedyaṃ guḍāc chataguṇaṃ phalam // SU_6.30

khaṇḍāt sahasraguṇitaṃ śarkarāyā nivedane
matsaṇḍikāṃ mahāśuddhāṃ śaṃkarāya nivedayet // SU_6.31

kalpakoṭiṃ naraḥ sāgraṃ śivaloke mahīyate
pariśuddhaṃ bhṛṣṭam ājyaṃ siddhaṃ caiva susaṃskṛtam // SU_6.32

māsaṃ nivedya śarvāya śṛṇu yat phalam āpnuyāt
aśeṣaphaladānena yat puṇyaṃ parikīrtitam // SU_6.33

tat puṇyaṃ prāpnuyāt sarvaṃ mahādānanivedane
panasāni ca divyāni svādūni surabhīṇi ca // SU_6.34

nivedayet tu śarvāya tasya puṇyaphalaṃ śṛṇu
kalpakoṭiṃ naraḥ sāgraṃ śivaloke vyavasthitaḥ // SU_6.35

piban śivāmṛtaṃ divyaṃ mahābhogaiḥ pramodate
dine dine ca yas tv āpaṃ vastrapūtaṃ samācaret // SU_6.36

sukhāya śivabhaktebhyas tasya puṇyaphalaṃ śṛṇu
mahāsarāṃsi yaḥ kuryād bhavet puṇyaṃ śivāgrataḥ // SU_6.37

tat puṇyaṃ sakalaṃ prāpya śivaloke mahīyate
yad iṣṭam ātmanaḥ kiṃcid annapānaphalādikam // SU_6.38

tat tac chivāya deyaṃ syād uttamaṃ bhogam icchatā
na śivaḥ paripūrṇatvāt kiṃcid aśnāti kasyacit // SU_6.39

kintv īśvaranibhaṃ kṛtvā sarvam ātmani dīyate
na rohati yathā bījaṃ svastham āśrayavarjitam // SU_6.40

puṇyabījaṃ tathā sūkṣmaṃ niṣphalaṃ syān nirāśrayam
sukṣetreṣu yathā bījam uptaṃ bhavati satphalam // SU_6.41

alpam apy akṣayaṃ tadvat puṇyaṃ śivasamāśrayāt
tasmād īśvaram uddiśya yad yad ātmani rocate // SU_6.42

tat tad īśvarabhaktebhyaḥ pradātavyaṃ phalārthinā
yaḥ śivāya guror vāpi racayen maṇibhūmikam // SU_6.43

naivedya bhojanārthaṃ yaḥ pattraiḥ puṣpaiś ca śobhanam
yāvat tat pattrapuṣpāṇāṃ parisaṃkhyā vidhīyate // SU_6.44

tāvadvarṣasahasrāṇi suraloke mahīyate
palāśakadalīpadmapattrāṇi ca viśeṣataḥ // SU_6.45

dattvā śivāya gurave śṛṇu yat phalam āpnuyāt
yāvat tatpattrasaṃkhyānam īśvarāya niveditam // SU_6.46

tāvadabdāyutānāṃ sa loke bhogān avāpnuyāt
yāvat tāmbulapattrāṇi pūgāṃś ca vinivedayet // SU_6.47

tāvanti varṣalakṣāṇi śivaloke mahīyate
yac chuddhaṃ śaṅkhacūrṇaṃ vā gurave vinivedayet // SU_6.48

tāmbūlayogasiddhyarthaṃ tasya puṇyaphalaṃ śṛṇu
yāvat tāmbūlapattrāṇi cūrṇamānena bhakṣayet // SU_6.49

tāvadvarṣasahasrāṇi rudraloke mahīyate
jātīphalaṃ sakaṅkolaṃ latākastūrikotpalam // SU_6.50

ity etāni sugandhīni phalāni vinivedayet
phale phale mahābhogair varṣalakṣaṃ tu yatnataḥ // SU_6.51

kāmikena vimānena krīḍate sa śive pure
truṭimātrapramāṇena karpūrasya śive gurau // SU_6.52

varṣakoṭiṃ mahābhogaiḥ śivaloke mahīyate
pūgatāmbūlapattrāṇām ādhāraṃ yo nivedayet // SU_6.53

varṣakoṭyaṣṭakaṃ bhogaiḥ śivaloke mahīyate
yaś cūeṇādhārasatpātraṃ kasyāpi vinivedayet // SU_6.54

modate sa śive loke varṣakoṭīś caturdaśa
mṛtkāṣṭhavaṃśakhaṇḍāni yaḥ pradadyāc chivāśrame // SU_6.55

prāpnuyād vipulān bhogān divyāñ chivapure naraḥ
māṇikyaṃ kalaśaṃ pātrīṃ sthālyādīn bhāṇḍasaṃpuṭān // SU_6.56

dattvā śivāgrajas tebhyaḥ śivaloke mahīyate
toyādhārapidhānāni mṛdvastratarujāni vā // SU_6.57

vaṃśālābusamutthāni dattvāpnoti śivaṃ puram
pañcasaṃmārjanītoyaṃ gomayāñjanakarpaṭān // SU_6.58

mṛtkumbhapīṭikāṃ dadyād bhogāñ chivapure labhet
yaḥ puṣpadhūpagandhānāṃ dadhikṣīraghṛtāmbhasām // SU_6.59

dadyād ādhārapātrāṇi śivaloke sa gacchati
vaṃśatālādisaṃbhūtaṃ puṣpādhārakaraṇḍakam // SU_6.60

ity evamādyān yo dadyāc chivalokam avāpnuyāt
yaḥ sruksruvādipātrāṇi homārthaṃ vinivedayet // SU_6.61

varṣakoṭiṃ mahābhāgaiḥ śivaloke mahīyate
yaḥ sarvadhātusaṃyuktaṃ dadyāl lavaṇaparvatam // SU_6.62

śivāya gurave vāpi tasya puṇyaphalaṃ śṛṇu
kalpakoṭisahasrāṇi kalpakoṭiśatāni ca // SU_6.63

sa gotrabhṛtyasaṃyukto vasec chivapure naraḥ
vimānayānaiḥ śrīmadbhiḥ sarvakāmasamanvitaiḥ // SU_6.64

bhogān bhuktvā tu vipulāṃs tadante sa mahīpatiḥ
manaḥśilāṃ harītālaṃ rājapaṭṭaṃ ca hiṅgulam // SU_6.65

gairikaṃ maṇidantaṃ ca hematoyaṃ tathāṣṭamam
yaś ca taṃ parvatavaraṃ śālitaṇḍulakalpitam // SU_6.66

śivāyagurave vāpi tasya puṇyaphalaṃ śṛṇu
kalpakoṭiśataṃ sāgraṃ bhogān bhuṅkte śive pure // SU_6.67

yaḥ sarvadhānyaśikharair upetaṃ yavaparvatam
ghṛtatailanadīyuktaṃ tasya puṇyaphalaṃ śṛṇu // SU_6.68

kalpakoṭiśataṃ sāgraṃ bhogān bhuṅkte śive pure
samastakulajaiḥ sārdhaṃ tasyānte sa mahīpatiḥ // SU_6.69

tiladhenuṃ pradadyād yaḥ kṛtvā kṛṣṇājine naraḥ
kapilāyāḥ pradānasya yat phalaṃ tad avāpnuyāt // SU_6.70

ghṛtadhenuṃ naraḥ kṛtvā kāṃsyapātre sakāñcanān
nivedya gopradānasya samagraṃ phalam āpnuyāt // SU_6.71

dvīpicarmaṇi yaḥ sthāpya pradadyāl lavaṇāḍhakam
aśeṣarasadānasya yat puṇyaṃ tad avāpnuyāt // SU_6.72

maricāḍhena kurvīta(?) mārīcaṃ nāma parvatam
dadyād yaj jīrakaṃ pūrvam āgneyaṃ hiṅgum uttamam // SU_6.73

dakṣiṇe guḍaśuṇṭhīṃ ca nairṛte nāgakesaram
pippalīṃ paścime dadyād vāyavye kṛṣṇajīrakam // SU_6.74

kauberyām ajamodaṃ ca tvagelāś ceśadaivate
kustumbaryāḥ pradeyāḥ syur bahiḥ prākārataḥ sthitāḥ // SU_6.75

kakubhām antarāleṣu samantāt saindhavaṃ nyaset
sapuṣpākṣatatoyena śivāya vinivedayet // SU_6.76

yāvat taddīpasaṃkhyānaṃ sarvam ekatra parvate
tāvadvarṣaśatād ūrdhvaṃ bhogān bhuṅkte śive pure // SU_6.77

kūśmāṇḍaṃ madhyataḥ sthāpya kāliṅgaṃ pūrvato nyaset
dakṣiṇe kṣīratumbīṃ tu vṛntākaṃ paścime nyaset // SU_6.78

paṭīsāny uttare sthāpya karkaṭīm īśadaivate
nyased gajapaṭolāṃś ca madhurān vahnidaivate // SU_6.79

kāravellāṃś ca nairṛtyāṃ vāyavyāṃ nimbakaṃ phalam
uccāvacāni cānyāni phalāni sthāpayed bahiḥ // SU_6.80

abhyarcya puṣpadhūpaiś ca samantāt phalaparvatam
śivāya gurave vāpi praṇipatya nivedayet // SU_6.81

yāvat tatphalasaṃkhyānaṃ taddīpānāṃ ca madhyataḥ
tāvadvarṣasahasrāṇi rudraloke mahīyate // SU_6.82

mūlakaṃ madhyataḥ sthāpya tatpūrve vālamūlakam
āgneyyāṃ vāstukaṃ sthāpya yāmyāyāṃ kṣāravāstukam // SU_6.83

pālakyaṃ nairṛte sthāpya sumukhaṃ paścime nyaset
kuhadrakaṃ ca vāyavyām uttare vāpi tālikīm // SU_6.84

kusumbhaśākam aiśānyāṃ sarvaśākāni tadbahiḥ
pūrvakrameṇa vinyasya śivāya vinivedayet // SU_6.85

yāvat tanmūlanālānāṃ pattrasaṃkhyā ca kīrtitā
tāvadvarṣasahasrāṇi rudraloke mahīyate // SU_6.86

dattvā labhen mahābhogān guggulvadreḥ paladvayam
varṣakoṭidvayaṃ svarge dviguṇaṃ guḍamiśritaiḥ // SU_6.87

guḍārdrakaṃ salavaṇam āmramañjarisaṃyutam
nivedya gurave bhaktyā saubhāgyaṃ paramaṃ labhet // SU_6.88

hastāropyeṇa vā kṛtvā mahāratnānvitāṃ mahīm
nivedayitvā śarvāya śivatulyaḥ prajāyate // SU_6.89

vajrendranīlavaiḍūryapadmarāgaṃ samauktikam
kīṭapakṣaṃ suvarṇaṃ ca mahāratnāni sapta vai // SU_6.90

yaś ca siṃhāsanaṃ dadyān mahāratnānvitaṃ nṛpaḥ
kṣudraratnaiś ca vividhais tasya puṇyaphalaṃ śṛṇu // SU_6.91

kulatriṃśakasaṃyuktaḥ sāntaḥpuraparicchadaḥ
samastabhṛtyasaṃyuktaḥ śivaloke mahīyate // SU_6.92

tatra bhuktvā mahābhogān śivatulyaparākramaḥ
āmahāpralayaṃ yāvat tadante muktim āpnuyāt // SU_6.93

yadi ced rājyam ākaṅkṣet tataḥ sarvasamāhitaḥ
saptadvīpasamudrāyāḥ kṣiter adhipatir bhavet // SU_6.94

janmakoṭisahasrāṇi janmakoṭiśatāni ca
rājyaṃ kṛtvā tataś cānte punaḥ śivapuraṃ vrajet // SU_6.95

etad eva phalaṃ jñeyaṃ makuṭābharaṇādiṣu
ratnāsanapradānena pāduke vinivedayet // SU_6.96

dadyād yaḥ kevalaṃ vajraṃ śuddhaṃ godhūmamātrakam
śivāya sa śive loke tiṣṭhed āpralayaṃ sukhī // SU_6.97

indranīlapradānena sa vaiḍūryapradānataḥ
modate vividhair bhogaiḥ kalpakoṭiṃ śive pure // SU_6.98

masūramātram api yaḥ padmarāgaṃ suśobhanam
nivedayitvā śarvāya modate kālam akṣayam // SU_6.99

nivedya mauktikaṃ svaccham ekabhāgaikamātrakam
bhogaiḥ śivapure divyaiḥ kalpakoṭiṃ pramodate // SU_6.100

kīṭapakṣaṃ mahāśuddhaṃ nivedya yavamātrakam
śivāyādyaḥ śive loke modate kālam akṣayam // SU_6.101

hemnā kṛtvā ca yaḥ puṣpam api māṣakamātrakam
nivedayitvā śarvāya varṣakoṭiṃ vased divi // SU_6.102

kṣudraratnāni yo dadyād dhemni baddhāni śambhave
modate sa śive loke kalpakoṭyayutaṃ naraḥ // SU_6.103

yathā yathā mahāratnaṃ śobhanaṃ ca yathā yathā
tathā tathā mahat puṇyaṃ jñeyaṃ tac chivadānataḥ // SU_6.104

bhūmibhāge sa()vistīṛṇe jambūdvīpaṃ prakalpayet
aṣṭāvaraṇasaṃyuktaṃ nagendrāṣṭakabhūṣitam // SU_6.105

tanmadhye kārayed divyaṃ meruprāsādam uttamam
anekaśikharākīrṇam aśeṣāmarasaṃyutam // SU_6.106

bahiḥ suvarṇanicitaṃ sarvaratnopaśobhitam
catuḥpragrīvakopetaṃ cakṣurliṅgasamāyutam // SU_6.107

caturdikṣu vanopetaṃ caturbhiḥ saṃyutaiḥ śaraiḥ
caturṇāṃ purayuktena prākāreṇa ca saṃyutam // SU_6.108

meruprāsādam ity evaṃ hemaratnavibhūṣitam
yaḥ kārayed vanopetaṃ so 'nantaphalam āpnuyāt // SU_6.109

bhūmyambhaḥparamāṇūnāṃ yathā saṃkhyā na vidyate
śivāyatanapuṇyasya tathā saṃkhyā na vidyate // SU_6.110

kulatriṃśakasaṃyuktaḥ sarvabhṛtyasamanvitaḥ
kalatraputramitraiś ca sarvasvajanasaṃyutaḥ // SU_6.111

āśrtitopāśritaiḥ sarvair aśeṣagaṇasaṃyutaḥ
yathā śivas tathaivāyaṃ śarvaloke sa pūjyate // SU_6.112

na ca mānuṣyakaṃ lokam āgacchet kṛpaṇaṃ punaḥ
sarvajñaḥ paripūrṇaś ca muktaḥ svātmani tiṣṭhati // SU_6.113

yaḥ śivāya vanaṃ kṛtvā mudābdasalilotthitam(?)
tad daṇḍakopaśobhaṃ ca haste kurvīta sarvadā // SU_6.114

śobhayed bhūtanāthaṃ vā candraśālāṃ kvacit kvacit
vedīṃ vāthābhyapadyanta pronnatāḥ stambhapaṅktayaḥ // SU_6.115

śātakumbhamayīṃ vāpi sarvalakṣaṇasaṃyutām
īśvarapratimāṃ saumyāṃ kārayet puruṣocchritām // SU_6.116

triśūlasavyahastāṃ ca varadābhayadāyikāṃ
savyahastākṣamālāṃ ca jaṭākusumabhūṣitām // SU_6.117

padmasiṃhāsanāsīnāṃ vṛṣasthāṃ vā samucchritām
vimānasthāṃ rathasthāṃ vā vedisthāṃ vā prabhānvitām // SU_6.118

saumyavaktrāṃ karālāṃ vā mahābhairavarūpiṇīm
atyucchritāṃ suvistīrṇāṃ nṛtyasthāṃ yogasaṃsthitām // SU_6.119

kuryād asaṃbhave hemnas tāreṇa vimalena ca
ārakūṭamayīṃ vāpi tāmramṛcchailadārujām // SU_6.120

aśeṣakaiḥ sarūpaiś ca varṇakair vā paṭe likhet
kuḍye vā phalake vāpi bhaktyā vittānusārataḥ // SU_6.121

ekāṃ saparivārāṃ vā pārvatīṃ gaṇasaṃyutām
pratīhārasamopetāṃ(?) kuryād evāvikalpataḥ // SU_6.122

pīṭhaṃ vā kārayed raupyaṃ tāmraṃ pittalasaṃbhavam
caturmukhaikavaktraṃ vā bahiḥ kāñcanasaṃskṛtam // SU_6.123

pṛthakpṛthaganekāni kārayitvā mukhāni tu
saumyabhairavarūpāṇi śivasya bahurūpiṇaḥ // SU_6.124

nānābharaṇayuktāni hemaraupyakṛtāni ca
śivasya rathayātrāyāṃ tāni lokasya darśayet // SU_6.125

uktāni yāni puṇyāni saṃkṣepeṇa pṛthak pṛthak
kṛtvaikena mamaiteṣām akṣayaṃ phalam āpnuyāt // SU_6.126

mātuḥ pituḥ sahopāyair(?) daśabhir daśabhiḥ kulaiḥ
kalatraputramitrādyair bhṛtyair yuktaḥ sa bāndhavaiḥ // SU_6.127

ayutena vimānānāṃ sarvakāmayutena ca
bhuṅkte svayaṃ mahābhogān ante muktim avāpnuyāt // SU_6.128

maṇḍapastambhaparyante kīlayed darpaṇānvitam
abhiṣicya janā yasmin pujāṃ kuvanti bilvakaiḥ // SU_6.129

kālakālakṛtiṃ kṛtvā kīlayed yaḥ śivāśrame
sarvalokopakārāya pūjayec ca dine dine // SU_6.130

dhūpavelāpramāṇārthaṃ kalpayed yaḥ śivāśrame
kṣarantīṃ pūryamāṇāṃ vā sadāyāme ghaṭīṃ nṛpaḥ // SU_6.131

eṣām ekatamaṃ puṇyaṃ kṛtvā pāpavivarjitaḥ
śivaloke naraḥ prāpya sarvajñaḥ sa sukhī bhavet // SU_6.132

rathayātrāṃ pravakṣyāmi śivasya paramātmanaḥ
sarvalokahitārthāya mahāśilpivinirmitām // SU_6.133

rathamadhye samāveśya yathā yaṣṭiṃ tu kīlayet
yaṣṭer madhye sthitaṃ kāryaṃ vimānam atiśobhitam // SU_6.134

pañcabhaumaṃ tribhaumaṃ vā dṛḍhavaṃśaprakalpitam
karmaṇā sunibaddhaṃ ca rajjubhiś ca susaṃyutam // SU_6.135

pañcaśālāṇḍikair yuktaṃ nānābhaktisamanvitam
citravarṇaparicchannaṃ paṭair vā varṇakānvitaiḥ // SU_6.136

lambakaiḥ sūtradāmnā ca ghaṇṭācāmarabhūṣitam
budbudair ardhacandraiś ca darpaṇaiś ca samujjvalam // SU_6.137

kadalyardhadhvajair yuktaṃ mahācchattraṃ mahādhvajam
puṣpamālāparikṣiptaṃ sarvaśobhāsamanvitam // SU_6.138

mahārathavimāne 'smin sthāpayed gaṇasaṃyutam
īśvarapratimāṃ hemni prathame puramaṇḍape // SU_6.139

mukhatrayaṃ ca badhnīyād bahiḥ kuryāt tathāśritam
pure pure bahir dikṣu gṛhakeṣu samāśritam // SU_6.140

catuṣkaṃ śivavaktrāṇāṃ saṃsthāpya pratipūjayet
dinatrayaṃ prakurvīta snānam arcanabhojanam // SU_6.141

nṛtyakrīḍāprayogeṇa geyamaṅgalapāṭhakaiḥ
mahāvāditranirghoṣaiḥ pauṣapūrṇimaparvaṇi // SU_6.142

bhrāmayed rājamārgeṇa caturthe 'hani tadratham
tataḥ svasthānam ānīya taccheṣam api vardhayet // SU_6.143

avadhārya jagaddhātrī pratimām avatārayet
mahāvimānayātraiṣā kartavyā paṭṭake 'pi vā // SU_6.144

vaṃśair navaiḥ supakvaiś ca kaṭaṃ kuryād bharakṣamam(?)
vṛttaṃ dviguṇadīrghaṃ ca caturaśram adhaḥ samam // SU_6.145

sarvatra carmaṇā baddhaṃ mahāyaṣṭisamāśritam
mukhaṃ baddhaṃ ca kurvīta vaṃśamaṇḍalinā dṛḍham // SU_6.146

kaṭe 'smiṃs tāni vastrāṇi sthāpya badhnīta yatnataḥ
upary upari sarvāṇi tanmadhye pratimāṃ nyaset // SU_6.147

varṇakaiḥ kuṅkumādyaiś ca citrapuṣpaiś ca pūjayet
nānābharaṇapūjābhir muktāhārapralambibhiḥ // SU_6.148

rathasya mahato madhye sthāpya paṭṭadvayaṃ dṛḍham
adharottarabhāgena madhye chidrasamanvitam // SU_6.149

kaṭiyaṣṭer adhobhāgaṃ sthāpya chidramayaṃ śubhaiḥ
ābaddhya kīlayed yatnād yaṣṭyardhaṃ ca dhvajāṣṭakam // SU_6.150

kaṭasya pṛṣṭaṃ sarvatra kārayet paṭasaṃvṛtam
tatpaṭe ca likhet somaṃ sagaṇaṃ savṛṣaṃ śivam // SU_6.151

vicitrapuṣpasragdāmnā samantād bhūṣayet kaṭam
ravakaiḥ kiṅkiṇījālair ghaṇṭācāmarabhūṣitaiḥ // SU_6.152

mahāpūjāviśeṣaiś ca kautūhalasamanvitam
vādyārambhopacāreṇa mārgaśobhāṃ prakalpayet // SU_6.153

tad rathaṃ bhrāmayed yatnād rājamārgeṇa sarvataḥ
tataḥ svāśramam ānīya sthāpayet tatsamīpataḥ // SU_6.154

mahāśabdaṃ tataḥ kuryāt tālatrayasamanvitam
tatas tuṣṇīṃ sthite loke tacchāntim iha dhārayet // SU_6.155

śivaṃ tu sarvajagataḥ śivaṃ gobrāhmaṇasya ca
śivam astu nṛpāṇāṃ ca tadbhaktānāṃ janasya ca // SU_6.156

rājā vijayam āpnoti putrapautraiś ca vardhatām
dharmaniṣṭhaś ca bhavatu prajānāṃ ca hite rataḥ // SU_6.157

kālavarṣī tu parjanyaḥ sasyasaṃpattir uttamā
subhikṣāt kṣemam āpnoti kāryasiddhiś ca jāyatām // SU_6.158

doṣāḥ prayāntu nāśaṃ ca guṇāḥ sthairyaṃ bhajantu vaḥ
bahukṣīrayutā gāvo hṛṣṭapuṣṭā bhavantu vaḥ // SU_6.159

evaṃ śivamahāśāntim uccārya jagataḥ kramāt
abhivardhya tataḥ śeṣam aiśvarīṃ sārvakāmikīm // SU_6.160

śivamālāṃ samādāya sadāsīparicārikaḥ
phalair bhakṣaiś ca saṃyuktāṃ gṛhya pātrīṃ niveśayet // SU_6.161

pātrīṃ ca dhārayen mūrdhnā soṣṇīṣāṃ devaputrakaḥ
alaṃkṛtaḥ śuklavāsā dhārmikaḥ satataṃ śuciḥ // SU_6.162

tataś ca tāṃ samutkṣipya pāṇinā dhārayed budhaḥ
prabrūyād aparaś cātra śivadharmasya bhājakaḥ // SU_6.163

toyaṃ yathā ghaṭīsaṃstham ajasraṃ kṣarate tathā
kṣarate sarvalokānāṃ tadvad āyur aharniśam // SU_6.164

yadā sarvaṃ parityajya gantavyam avaśair dhruvam
tadā na dīyate kasmāt pātheyārtham idaṃ dhanam // SU_6.165

kalatraputramitrāṇi pitā mātā ca bāndhavāḥ
tiṣṭhanti na mṛtasyārthe paraloke dhanāni ca // SU_6.166

nāsti dharmasamaṃ mitraṃ nāsti dharmasamaḥ sakhā
yataḥ sarvaiḥ parityaktaṃ naraṃ dharmo 'nugacchati // SU_6.167

tasmād dharmaṃ samuddiśya yaḥ śeṣām abhivardhayet
samastapāpanirmuktaḥ śivalokaṃ sa gacchati // SU_6.168

upary upari vittena yaḥ śeṣām abhivardhayet
tasyeyam uttamā deyā yataś cānyā na vardhate // SU_6.169

ity evaṃ madhyamāṃ śeṣāṃ vardhayed vā kanīyasīm
tatas teṣāṃ pradātavyā sarvaśokasya śāntaye // SU_6.170

yenottamā gṛhītā syāc śivaśeṣā mahīyasī
prāpaṇīyā gṛhaṃ tasya tathaiva śirasā vṛtā // SU_6.171

dhvajacchattravimānādyair mahāvāditraniḥsvanaiḥ
gṛhadvāraṃ tataḥ prāptam arcayitvā niveśayet // SU_6.172

dadyād gotrakalatrāṇāṃ bhṛtyānāṃ svajanasya ca
tarpayec cānatān(?) bhaktyā vāditradhvajavāhakān // SU_6.173

evam ādīyate bhaktyā yaḥ śivasyottamā gṛhe
śobhayā rājamārgeṇa tasya dharmaphalaṃ śṛṇu // SU_6.174

samastapāpanirmuktaḥ samastakulasaṃyutaḥ
śivalokam avāpnoti sabhṛtyaparicārakaḥ // SU_6.175

tatra divyair mahābhogair vimānaiḥ sārvakāmikaiḥ
kalpānāṃ krīḍate koṭim ante nirvāṇam āpnuyāt // SU_6.176

rathasya yātrāṃ yaḥ kuryād ity evam upaśobhayā
bhakṣabhojyapradānaiś ca tatphalaṃ śṛnu yatnataḥ // SU_6.177

aśeṣapāpanirmuktaḥ sarvabhṛtyasamanvitaḥ
kulatriṃśakam uddhṛtya suhṛdbhiḥ svajanaiḥ saha // SU_6.178

sarvakāmayutair divyaiḥ svacchandagamanālayaiḥ
mahāvimānaiḥ śrīmadbhir divyastrīparivāritaḥ // SU_6.179

icchayā krīḍate bhogaiḥ kalpakoṭiṃ śive pure
jñānayogaṃ tataḥ prāpya saṃsārād avamucyate // SU_6.180

śivasya rathayātrāyām upavāsaparaḥ kṣamī
purataḥ pṛṣṭhato vāpi gacchaṃs tasya phalaṃ śṛṇu // SU_6.181

aśeṣapāpanirmuktaḥ śuddhaḥ śivapuraṃ gataḥ
mahārathopamair yānaiḥ kalpāśītiṃ pramodateä // SU_6.182

dhvajacchattrapatākābhir dīpadarpaṇacāmaraiḥ
dhūpair vitānakalaśair upaśobhā sahasraśaḥ // SU_6.183

gṛhītvā yāti purataḥ svecchayā vā parecchayā
saṃparkāt kautukāl lābhāc chivaloke vrajante te // SU_6.184

śivasya rathayātrāṃ tu yaḥ prapaśyati bhaktitaḥ
prasaṅgāt kautukād vāpi te 'pi yānti śivaṃ puram // SU_6.185

nānāyatnādiśeṣānte nānāprekṣaṇakāni ca
kurvīta rathayātrāyāṃ ramate ca vibhūṣitā // SU_6.186

te bhogair vividhair divyaiḥ śivāsannā gaṇeśvarāḥ
krīḍanti rudrabhavane kalpānāṃ viṃśatīr narāḥ // SU_6.187

mahatā jñānasaṅghena tasmāc chivarathena ca
pṛthakjīvā mṛtā yānti śivalokaṃ na saṃśayaḥ // SU_6.188

śrīparvate mahākāle vārāṇasyāṃ mahālaye
jalpeśvare kurukṣetre kedāre maṇḍaleśvare // SU_6.189

gokarṇe bhadrakarṇe ca śaṅkukarṇe sthaleśvare
bhīmeśvare suvarṇākṣe kālañjaravane tathā // SU_6.190

evam ādiṣu cānyeṣu śivakṣetreṣu ye mṛtāḥ
jīvāś carācarāḥ sarve śivalokaṃ vrajanti te // SU_6.191

prayāgaṃ kāmikaṃ tīrtham avimuktaṃ tu naiṣṭhikam
śrīparvataṃ ca vijñeyam ihāmutra ca siddhidam // SU_6.192

prasaṅgenāpi yaḥ paśyed anyatra prasthitaḥ kvacit
śrīparvataṃ mahāpuṇyaṃ so 'pi yāti śivaṃ puram // SU_6.193

vrajed yaḥ śivatīrthāni sarvapāpaiḥ pramucyate
pāpayuktaḥ śivajñānaṃ prāpya nirvāṇam āpnuyāt // SU_6.194

tīrthasthāneṣu yaḥ śrāddhaṃ śivarātre prayatnataḥ
kalpayitvānusāreṇa kālasya viṣuvasya ca // SU_6.195

tīrthayātrāgataṃ śāntaṃ hāhābhūtam acetanam
kṣutpipāsāturaṃ loke pāṃsupādaṃ tvarānvitam // SU_6.196

saṃtarpayitvā yatnena mlānalakṣmīm ivāmbubhiḥ
pādyāsanapradānena kas tena puruṣaḥ samaḥ // SU_6.197

aśnanti yāvat tatpiṇḍaṃ tīrthanirdhūtakalmaṣāḥ
tāvadvarṣasahasrāṇi taddātās te śive pure // SU_6.198

dadyād yaḥ śivasattrārthaṃ mahiṣīṃ supayasvinīm
modate sa śive loke yugakoṭiśataṃ naraḥ // SU_6.199

ārtāya śivabhaktāya dadyād yaḥ supayasvinīm
ajām ekāṃ supuṣṭāṅgīṃ tasya puṇyaphalaṃ śṛṇu // SU_6.200

yāvat tadromasaṃkhyānaṃ tatprasūtikuleṣu ca
tāvadvarṣasahasrāṇi rudraloke mahīyate // SU_6.201

mṛduromāñcitāṃ kṛṣṇāṃ nivedya gurave naraḥ
romṇi romṇi suvarṇasya dattasya phalam āpnuyāt // SU_6.202

gajāśvarathasaṃyuktair vimānaiḥ sārvakāmikaiḥ
sānugaḥ krīḍate bhogaiḥ kalpakoṭiṃ śive pure // SU_6.203

nivedyāśvataraṃ puṣṭam aduṣṭaṃ gurave naraḥ
saṃgatiṃ sopakaraṇaṃ bhogān bhuṅkte śive pure // SU_6.204

divyāśvayuktaiḥ śrīmadbhir vimānaiḥ sārvakāmikaiḥ
koṭiṃ koṭiṃ ca kalpānāṃ tadante syān mahīpatiḥ // SU_6.205

api yojanamātrāya śibikāṃ parikalpayet
guroḥ śāntasya dāntasya tasya puṇyaphalaṃ śṛṇu // SU_6.206

vimānānāṃ sahasreṇa sarvakāmayutena ca
kalpakoṭyayutaṃ sāgraṃ bhogān bhuṅkte śive pure // SU_6.207

chāgaṃ meṣaṃ mayūraṃ ca kukkuṭaṃ śārikāṃ śukam
bālakrīḍanakān etān ity ādyān aparān api // SU_6.208

nivedayitvā skandāya tatsāyujyam avāpnuyāt
bhuktvā tu vipulān bhogāṃs tadante syād dvijottamaḥ // SU_6.209

musalolūkhalādyāni gṛhopakaraṇāni ca
dadyāc chivagṛhasthebhyas tasya pūṇyaphalaṃ śṛṇu // SU_6.210

pratyekaṃ kalpam ekaikaṃ gṛhopakaraṇair naraḥ
ante divi vased bhogais tadante ca gṛhī bhavet // SU_6.211

kharjūratālapattrair vā carmaṇā vā sukalpitam
dattvā koṭyāsanaṃ vṛttaṃ śivalokam avāpnuyāt // SU_6.212

prātarnīhāravelāyāṃ hemante śivayoginām
kṛtvā pratāpanāyāgniṃ śivaloke mahīyate // SU_6.213

sūryāyutaprabhādīptair vimānaiḥ sārvakāmikaiḥ
kalpakoṭiśataṃ bhogān bhuktvā sa tu mahīpatiḥ // SU_6.214

yaḥ prāntaraṃ videśaṃ vā gacchantaṃ śivayoginam
bhojayīta yathāśaktyā śivaloke mahīyate // SU_6.215

yaś chattraṃ dhārayed grīṣme gacchate śivayogine
sa mṛtaḥ pṛthivīṃ kṛtsnām ekacchattrām avāpnuyāt // SU_6.216

yaḥ samuddharate mārge mātropakaraṇāsanam
śivayogapravṛttasya tasya puṇyaphalaṃ śṛṇu // SU_6.217

kalpāyutaṃ naraḥ sāgraṃ bhuktvā bhogāñ chive pure
tadante prāpnuyād rājyaṃ sarvaiśvaryasamanvitam // SU_6.218

abhyaṅgodvartanaṃ snānam ārtasya śivayoginaḥ
kṛtvāpnoti mahābhogān kalpāñ chivapure naraḥ // SU_6.219

apanīya samucchiṣṭaṃ bhaktitaḥ śivayoginām
daśadhenupradānasya phalam āpnoti mānavaḥ // SU_6.220

pañcagavyasamaṃ jñeyam ucchiṣṭaṃ śivayoginām
tad bhuktvā labhate śuddhiṃ mahataḥ pātakād api // SU_6.221

nārī ca bhuktvā satputraṃ kulādhāraṃ guṇānvitam
rājyayogyaṃ dhanāḍhyaṃ ca prāpnuyād dharmatatparam // SU_6.222

yaś ca yāṃ śivayajñāya gṛhasthaḥ parikalpayet
śivabhakto 'sya mahataḥ paramaṃ phalam āpnuyāt // SU_6.223

śivomāṃ ca prayatnena bhaktyābdaṃ yo 'nupālayet
gavāṃ lakṣapradānasya saṃpūrṇaṃ phalam āpnuyāt // SU_6.224

prātaḥ pradadyāt saghṛtaṃ sukṛtaṃ bālapiṇḍakam
dūrvāṃ ca bālavatsānāṃ(?) tasya puṇyaphalaṃ śṛṇu // SU_6.225

yāvat tadbālavatsānāṃ pānāhāraṃ prakalpayet
tāvadaṣṭāyutān pūrvair bhogān bhuṅkte śive pure // SU_6.226

vidhavānāthavṛddhānāṃ pradadyād yaḥ prajīvanam
ābhūtassaṃplavaṃ yāvac chivaloke mahīyate // SU_6.227

dadyād yaḥ sarvajantūnām āhāram anuyatnataḥ
triḥ pṛthvīṃ ratnasaṃpūrṇāṃ yad dattvā tat phalaṃ labhet // SU_6.228

vinayavratadānāni yāni siddhāni lokataḥ
tāni tenaiva vidhinā śivamantreṇa kalpayet // SU_6.229

nivedayīta rudrāya rudrāṇyāḥ ṣaṇmukhasya ca
prāpnuyād vipulān bhogān divyāñ chivapure naraḥ // SU_6.230

punar yaḥ kartarīṃ dadyāt keśakleśāpanuttaye
sarvakleśavinirmuktaḥ śivaloke sukhī bhavet // SU_6.231

nāsikāśodhanaṃ dadyāt saṃdaṃśaṃ śivayogine
varṣakoṭiṃ mahābhogaiḥ śivaloke mahīyate // SU_6.232

nakhacchedanakaṃ dattvā śivaloke mahīyate
varṣalakṣaṃ mahābhogaiḥ śivaloke mahīyate // SU_6.233

dattvāñjanaśalākāṃ vā lohādyāṃ śivayogine
bhogāñ chivapure prāpya jñānacakṣur avāpnuyāt // SU_6.234

karṇaśodhanakaṃ dattvā lohādyaṃ śivayogine
varṣakoṭiṃ mahābhogaiḥ śivaloke mahīyate // SU_6.235

dadyād yaḥ śivabhaktāya sūcīṃ kaupīnaśodhanīm
varṣalakṣaṃ sa lakṣārdhaṃ śivaloke mahīyate // SU_6.236

nivedya śivayogibhyaḥ sūcikaṃ sūtrasaṃyutam
varṣalakṣaṃ mahābhogaiḥ krīḍate sa śive pure // SU_6.237

dadyād yaḥ śivayogibhyaḥ sukṛtāṃ patravedhanīm
varṣalakṣaṃ mahābhogaiḥ śivaloke mahīyate // SU_6.238

dadyād yaḥ pustakādīnāṃ sarvakāryārthakartṛkām
pañcalakṣaṃ mahābhogair modate sa śive pure // SU_6.239

śamīndhanatṛṇādīnāṃ dadyāt tacchedanaṃ ca yaḥ
krīḍate sa śive loke varṣalakṣacatuṣṭayam // SU_6.240

śivāśramopabhogāya lohopakaraṇaṃ mahat
yaḥ pradadyāg kuṭhārādyaṃ tasya puṇyaphalaṃ śṛṇu // SU_6.241

yāvat tatphalasaṃkhyānaṃ lohopakaraṇe bhavet
tāvanti varṣalakṣāṇi śivaloke mahīyate // SU_6.242

śivāyatanavittānāṃ rakṣārthaṃ yaḥ prayacchati
dhanuḥkhaḍgāyudhādīni tasya puṇyaphalaṃ śṛṇu // SU_6.243

ekaikasmin parijñeyam āyudhe cāpi vai phalam
varṣakoṭyaṣṭakaṃ bhogaiḥ śivaloke mahīyate // SU_6.244

yaḥ svātmabhogabhṛtyarthaṃ kusumāni nivedayet
śivāya gurave vāpi tasya puṇyaphalaṃ śṛṇu // SU_6.245

yāvad anyo'nyasaṃbandhās tasyāṃśāḥ parikīrtitāḥ
varṣalakṣaṃ sa tāvac ca śivaloke pramodate // SU_6.246

naṣṭāpahṛtam anviṣya punar vittaṃ nivedayet
śivātmakaṃ śivāyaiva tasya puṇyaphalaṃ śṛṇu // SU_6.247

yāvac chivāya tadvittaṃ prāṅ nivedya phalaṃ smṛtam
naṣṭam ānīya tad bhūyaḥ puṇyaṃ śataguṇaṃ labhet // SU_6.248

devadravyaṃ hṛtaṃ naṣṭam anveṣyam api yatnataḥ
na prāpnoti tadā tasya prāpnuyād dviguṇaṃ phalam // SU_6.249

tāmrakumbhakaṭāhādyaṃ yaḥ śivāya nivedayet
śivātmakaṃ śivāyaiva tasya puṇyaphalaṃ śṛṇu // SU_6.250

yāvac chivāya tad vittaṃ prāṅ nivedya phalaṃ smṛtam
naṣṭam ānīya tad bhūyaḥ puṇyaṃ śataguṇaṃ labhet // SU_6.251

snānasattropabhogāya tasya puṇyaphalaṃ śṛṇu
yāvat tatphalasaṃkhyānaṃ tāmropakaraṇe sthitam // SU_6.252

pale pale varṣakoṭiṃ modate sa śive pure
yaḥ pattrapuṣpavastūnāṃ dadyād ādhārabhājanam // SU_6.253

tadvastudātur yat puṇyaṃ tat puṇyaṃ sakalaṃ bhavet
dattvopakaraṇaṃ kiṃcid api yo vittam arthinām // SU_6.254

yad vastu kurute tena tatpradānaphalaṃ labhet
yaḥ śaucapītavastrāṇi kṣārādyaiḥ śivayoginām // SU_6.255

sa pāpamalanirmuktaḥ śivalokam avāpnuyāt
yaḥ puṣpapaṭṭasaṃyuktaṃ paṭagarbhaṃ ca kambalam // SU_6.256

pradadyāc chivayogibhyas tasya puṇyaphalaṃ śṛṇu
teṣāṃ ca vastratantūnāṃ yāvatsaṃkhyā vidhīyate // SU_6.257

tāvadvarṣasahasrāṇi bhogān bhuṅkte śive pure
ślakṣṇavastrāṇi śuklāni dadyād yaḥ śivayogine // SU_6.258

citravastrāṇi tadbhaktyā tasya puṇyaphalaṃ śṛṇu
yāvat tatsūkṣmavastrāṇāṃ tantusaṃkhyā vidhīyate // SU_6.259

tāvadyugāni saṃbhogaiḥ śivaloke mahīyate
śaṅkhapātraṃ tu vistīrṇaṃ bhāṇḍaṃ vāpi suśobhanam // SU_6.260

pradadyāc chivayogibhyas tasya puṇyaphalaṃ śṛṇu
divyaṃ vimānam ārūḍhaḥ sarvakāmasamanvitam // SU_6.261

kalpakoṭyayutaṃ sāgraṃ śivaloke mahīyate
śuktyādīni ca pātrāṇi śobhanāny amalāni ca // SU_6.262

nivedya śivayogibhyaḥ śaṅkhārdhena phalaṃ labhet
sphāṭikānāṃ ca pātrāṇāṃ śaṅkhatulyaphalaṃ smṛtam // SU_6.263

śailajānāṃ tadardhena pātrāṇāṃ ca tadardhakam
tālakharjūrapātrāṇāṃ vaṃśajānāṃ nivedane // SU_6.264

anyeṣām evam ādīnāṃ puṇyaṃ vārkṣyārdhasaṃmitam
vaṃśajārdhasamaṃ puṇyaṃ phalapātranivedane // SU_6.265

nānāparṇapuṭāṇāṃ ca sārāṇāṃ vā phalārdhakam
yas tāmrakāṃsyapātrāṇi śovhanāny amalāni ca // SU_6.266

snānabhojanapānārthaṃ dadyād yaḥ śivayogine
tāmrāṃ kāṃsīṃ trilohīṃ vā yaḥ pradadyāt tripādikām // SU_6.267

bhojane bhojanādhāraṃ gurave tatphalaṃ śṛṇu
yāvat tatpalasaṃkhyānaṃ tripādyā bhojaneṣu ca // SU_6.268

tāvadyugasahasrāṇi bhogān bhuṅkte śive pure
lohaṃ tripādikaṃ dattvā satkṛtvā śivayogine // SU_6.269

daśakalpān mahābhogair naraḥ śivapure vaset
yaḥ pradadyāt triviṣṭambhaṃ bhikṣāpātrasamāśrayam // SU_6.270

vaṃśajaṃ dārujaṃ vāpi tasya puṇyaphalaṃ śṛṇu
divyastrībhogasaṃpanno vimāne mahati sthitaḥ // SU_6.271

caturyugasahasraṃ tu bhogān bhuṅkte śive pure
bhikṣāpātramukhācchādam vastraparṇādikalpitam // SU_6.272

dattvā śivapure bhogān kalpam ekaṃ vasen naraḥ
saṃśrayaṃ yaḥ pradadyāc ca bhikṣāpātre kamaṇḍalau // SU_6.273

kalpitaṃ vastrasūtrādyais tasya puṇyaphalaṃ śṛṇu
tadvastrapūtatantūnāṃ saṃkhyā yāvad vidhīyate // SU_6.274

tāvadvarṣasahasrāṇi rudraloke mahīyate
sūtravalkalavālair vā śikyabhāṇḍasamāśrayam // SU_6.275

yaḥ kṛtvā dāmanīyoktraṃ pragrahaṃ rajjum eva vā
evam ādīni cānyāni vastūni vinivedayet // SU_6.276

śivagoṣṭhopayogārthaṃ tasya puṇyaphalaṃ śṛṇu
yāvat tadrajjusaṃkhyānaṃ pradadyāc chivagokule // SU_6.277

tāvac caturyugaṃ dehī śivaloke mahīyate
yathā yathā priyaṃ vastraṃ śobhanaṃ ca yathā yathā // SU_6.278

tathā tathā mahāpuṇyaṃ taddānād uttarottaram
yaḥ panthānaṃ diśet pṛṣṭaṃ praṇaṣṭaṃ ca gavādikaṃ // SU_6.279

sa godānasamaṃ puṇyaṃ prajñāsaukhyaṃ ca vindati
kṛtvopakāram ārtānāṃ svargaṃ yāti na saṃśayaḥ // SU_6.280

api kaṇṭakam uddhṛtya kimutānyaṃ mahāguṇam(?)
annapānauṣadhīnāṃ ca yaḥ pradātāram uddiśet // SU_6.281

ārtānāṃ tasya vijñeyaṃ dātus tatsadṛśaṃ phalam
śivāya tasya saṃruddhaṃ karma tiṣṭhati yad vinā // SU_6.282

tad alpam api yajñāṅgaṃ dattvā yajñaphalaṃ labhet
api kāśakuśaṃ sūtraṃ gomayaṃ samidindhanam // SU_6.283

śivayajñopayogārthaṃ pravakṣyāmi samāsataḥ
sarveṣāṃ śivabhaktānāṃ dadyād yat kiṃcid ādarāt
dattvā yajñaphalaṃ vidyāt kimu tadvastudānataḥ // SU_6.284

// iti śivopaniṣadi phalopakaraṇapradānādhyāyaḥ ṣaṣṭhaḥ //

atha svargāpavargārthe pravakṣyāmi samāsataḥ
sarveṣāṃ śivabhaktānāṃ śivācāram anuttamam // SU_7.1

śivaḥ śivāya bhūtānāṃ yasmād dānaṃ prayacchati
gurumūrtiḥ sthitas tasmāt pūjayet satataṃ gurum // SU_7.2

nālakṣaṇe yathā liṅge sāṃnidhyaṃ kalpayec chivaḥ
alpāgame gurau tadvat sāṃnidhyaṃ na prakalpayet // SU_7.3

śivajñānārthatattvajñaḥ prasannamanasaṃ gurum
śivaḥ śivaṃ samāsthāya jñānaṃ vakti na hītaraḥ // SU_7.4

guruṃ ca śivavad bhaktyā namaskāreṇa pūjayet
kṛtāñjalis trisaṃdhyaṃ ca bhūmivinyastamastakaḥ // SU_7.5

na viviktam anācāntam(?) caṅkramantaṃ tathākulam
samādhisthaṃ vrajantaṃ ca namaskuryād guruṃ budhaḥ // SU_7.6

vyākhyāne tatsamāptau ca saṃpraśne snānabhojane
bhuktvā ca śayane svapne namaskuryāt sadā gurum // SU_7.7

grāmāntaram abhiprepsur guroḥ kuryāt pradakṣiṇam
sārvāṅgikapraṇāmaṃ ca punaḥ kuryāt tadāgataḥ // SU_7.8

parvotsaveṣu sarveṣu dadyād gandhapavitrakam
śivajñānasya cārambhe pravāsagamanāgatau // SU_7.9

śivadharmavratārambhe tatsamāptau ca kalpayet
prasādanāya kupito vijitya ca ripuṃ tathā // SU_7.10

puṇyāhe grahaśāntau ca dīkṣāyāṃ ca sadakṣiṇam
āvārya padasaṃprāptau pavitre copavigrahe // SU_7.11

upānacchattraśayanaṃ vastram āsanabhūṣaṇam
pātradaṇḍākṣasūtraṃ vā gurusaktaṃ na dhārayet // SU_7.12

hāsyaniṣṭhīvanāsphoṭam uccabhāṣyavijṛmbhaṇam
pādaprasāraṇaṃ gatiṃ na kuryād gurusaṃnidhau // SU_7.13

hīnānnapānavastraḥ syān nīcaśayyāsano guroḥ
na yatheṣṭaś ca saṃtiṣṭhet kalahaṃ ca vivarjayet // SU_7.14

prativāte 'nuvāte vā na tiṣṭhed guruṇā saha
asaṃśraye ca satataṃ na kiṃcit kīrtayed guroḥ // SU_7.15

anyāsakto na bhuñjāno na tiṣṭhann aparāṅmukhaḥ
na śayano na cāsīnaḥ saṃbhāsyed guruṇā saha // SU_7.16

dṛṣṭvaiva gurum āyāntam uttiṣṭhed dūratas tvaram
anujñātaś ca guruṇā saṃviśec cānupṛṣṭhataḥ // SU_7.17

na kaṇṭhaṃ prāvṛtaṃ kuryān na ca tatrāvasaktikām
na pādadhāvanasnānaṃ yatra paśyed guruḥ sthitaḥ // SU_7.18

na dantadhāvanābhyaṅgam āyāmodvartanakriyāḥ
utsargaparidhānaṃ ca guroḥ kurvīta paśyataḥ // SU_7.19

gurur yad arpayet kiṃcid gṛhāsannaṃ tadañjalau
pātre vā purataḥ śiṣyas tad vaktram abhivīkṣayan // SU_7.20

yad arpayed guruḥ kiṃci tan namraḥ purataḥ sthitaḥ
pāṇidvayena gṛhṇīyat sthāpayet tac ca susthitam // SU_7.21

na guroḥ kīrtayen nāma paro'kṣam api kevalam
samānasaṃjñam anyaṃ vā nāhvayīta tadākhyayā // SU_7.22

svagurus tadguruś caiva yadi syātāṃ samaṃ kvacit
guror gurus tayoḥ pūjyaḥ svaguruś ca tadājñayā // SU_7.23

anivedya na bhuñjīta bhuktvā cāsya nivedayet
nāvijñāpya guruṃ gacched bahiḥ kāryeṇa kenacit // SU_7.24

gurvājñayā karma kṛtvā tatsamāptau nivedayet
kṛtvā ca naityakaṃ sarvam adhīyītājñayā guroḥ // SU_7.25

mṛdbhasmagomayajalaṃ pattrapuṣpendhanaṃ samit
paryāptam aṣṭakaṃ hy etad gurvarthaṃ tu samāharet // SU_7.26

bhaiṣajyāhārapātrāṇi vastraśayyāsanaṃ guroḥ
ānayet sarvayatnena prārthayitvā dhaneśvarān // SU_7.27

guror na khaṇḍayed ājñām api prāṇān parityajet
kṛtvājñāṃ prāpnuyān muktiṃ laṅghayan narakaṃ vrajet // SU_7.28

paryaṭet pṛthivīṃ kṛtsnāṃ saśailavanakānanām
gurubhaiṣajyasiddhyartham api gacched rasātalam // SU_7.29

yad ādiśed guruḥ kiṃcit tat kuryād avicārataḥ
amīmāṃsyā hi guravaḥ sarvakāryeṣu sarvathā // SU_7.30

notthāpayet sukhāsīnaṃ śayānaṃ na prabodhayet
āsīno gurum āsīnam abhigacchet pratiṣṭhitam // SU_7.31

pathi prayāntaṃ yāntaṃ ca yatnād viśramayed gurum
kṣitpipāsāturaṃ snātaṃ jñātvā śaktaṃ ca bhojayet // SU_7.32

abhyaṅgodvartanaṃ snānaṃ bhojanaṣṭhīvamārjanam
gātrasaṃvāhanaṃ rātrau pādābhyaṅgaṃ ca yatnataḥ // SU_7.33

prātaḥ prasādhanaṃ dattvā kāryaṃ saṃmārjanāñjanam
nānāpuṣpaprakaraṇaṃ śrīmadvyākhyānamaṇḍape // SU_7.34

sthāpyāsanaṃ guroḥ pūjyaṃ śivajñānasya pustakam
tatra tiṣṭhet pratīkṣaṃs tad guror āgamanaṃ kramāt // SU_7.35

guror nindāpavādaṃ ca śrutvā karṇau pidhāpayet
anyatra caiva sarpet tu nigṛhṇīyād upāyataḥ // SU_7.36

na guror apriyaṃ kuryāt pīḍitas tārito 'pi vā
noccārayec ca tadvākyam uccārya narakaṃ vrajet // SU_7.37

gurur eva pitā mātā gurur eva paraḥ śivaḥ
yasyaiva niścito bhāvas tasya muktir na dūrataḥ // SU_7.38

āhārācāradharmāṇāṃ yat kuryād gurur īśvaraḥ
tathaiva cānukurvīta nānuyuñjīta kāraṇam // SU_7.39

yajñas tapāṃsi niyamāt tāni vai vividhāni ca
guruvākye tu sarvāṇi saṃpadyante na saṃśayaḥ // SU_7.40

ajñānapaṅkanirmagnaṃ yaḥ samuddharate janam
śivajñānātmahastena kas taṃ na pratipūjayet // SU_7.41

iti yaḥ pūjayen nityaṃ gurumūrtistham īśvaram
sarvapāpavinirmuktaḥ prāpnoti paramaṃ padam // SU_7.42

snātvāmbhasā bhasmanā vā śuklavastropavītavān
dūrvāgarbhasthitaṃ puṣpaṃ guruḥ śirasi dhārayet // SU_7.43

rocanālabhanaṃ kuryād dhūyayed ātmanas tanum
aṅgulīyākṣasūtraṃ ca karṇamātre ca dhārayet // SU_7.44

gurur evaṃvidhaḥ śrīmān nityaṃ tiṣṭhet samāhitaḥ
yasmāj jñānopadeśārthaṃ gurur āste sadāśivaḥ // SU_7.45

dhārayet pāduke nityaṃ mṛduvarmaprakalpite
pragṛhya daṇḍaṃ chattraṃ vā paryaṭed āśramād bahiḥ // SU_7.46

na bhūmau vinyaset pādam antardhānaṃ vinā guruḥ
kuśapādakam ākramya tarpaṇārthaṃ prakalpayet // SU_7.47

pādasthānāni pattrādyaiḥ kṛtvā devagṛhaṃ viśet
pātrāstaritapādaś ca(?) nityaṃ bhuñjīta vāgyataḥ // SU_7.48

na pādau dhāvayet kāṃsye lohe vā parikalpite
śaucayet tṛṇagarbhāyāṃ dvitīyāyāṃ tathācamet // SU_7.49

na raktam ulbaṇaṃ vastraṃ dhārayet kusumāni ca
na bahir gandhamālyāni vāsāṃsi malināni ca // SU_7.50

keśāsthīni kapālāni kārpāsāsthituṣāṇi ca
amedhyāṅgārabhasmāni nādhitiṣṭhed rajāṃsi ca // SU_7.51

na ca loṣṭaṃ vimṛdnīyān na ca chindyān nakhais tṛṇam
na pattrapuṣpamūlyāni vaṃśamaṅgalakāṣṭhitām // SU_7.52

evam ādīni cānyāni pāṇibhyāṃ na ca mardayet
na dantakhādanaṃ kuryād romāṇy utpāṭayen na ca // SU_7.53

na padbhyām ullikhed bhūmiṃ loṣṭakāṣṭhaiḥ kareṇa vā
na nakhāṃś ca nakhair vidhyān na kaṇḍūyen nakhais tanum // SU_7.54

muhurmuhuḥ śiraḥ śmaśru na spṛśet karajair budhaḥ
na likṣākarṣaṇaṃ kuryād ātmano vā parasya vā // SU_7.55

sauvarṇyaraupyatāmraiś ca śṛṅgadantaśalākayā
dehakaṇḍūyanaṃ kāryaṃ vaṃśakāṣṭhīkavīraṇaiḥ(?) // SU_7.56

na vicittaṃ prakurvīta diśaś caivāvalokayan
na śokārtaś ca saṃtiṣṭhed dhūtvā pāṇau kapolakam // SU_7.57

na pāṇipādavākcakṣuḥśrotraśiśnagudodaraiḥ
cāpalāni na kurvīta sa sarvārtham avāpnuyāt // SU_7.58

na kuryāt kenacid vairam adhruve jīvite sati
lokakautūhalaṃ pāpaṃ saṃdhyāṃ ca parivarjayet // SU_7.59

na kudvāreṇa veśmāni nagaraṃ grāmam āviśet
na divā prāvṛtaśirā rātrau prāvṛtya paryaṭet // SU_7.60

nātibhramaṇaśīlaḥ syān na viśec ca gṛhād gṛham
na cājñānam adhīyīta śivajñānaṃ samabhyaset // SU_7.61

śivajñānaṃ paraṃ brahma tad ārabhya na saṃtyajet
brahmāsādhya ca yo gacched brahmahā sa prakīrtitaḥ // SU_7.62

kṛtāñjaliḥ sthitaḥ śiṣyo laghuvastram udaṅmukhaḥ
śivamantraṃ samuccārya prāṅmukho 'dhyāpayed guruḥ // SU_7.63

nāgadantādisaṃbhūtaṃ caturaśraṃ suśobhanam
hemaratnacitaṃ vāpi guror āsanam uttamam // SU_7.64

na śuśrūṣārthakāmāś ca na ca dharmaḥ pradṛśyate
na bhaktir na yaśaḥ krauryaṃ na tam adhyāpayed guruḥ // SU_7.65

devāgnigurugoṣṭhīṣu vyākhyādhyayanasaṃsadi
praśne vāde 'nṛte 'śauce dakṣiṇaṃ bāhum uddharet // SU_7.66

vaśe satatanamraḥ syāt saṃhṛtyāṅgāni kūrmavat
tatsaṃmukhaṃ ca nirgacchen namaskārapurassaraḥ // SU_7.67

devāgniguruviprāṇāṃ na vrajed antareṇa tu
nārpayen na ca gṛhṇīyāt kiṃcid vastu tadantarā // SU_7.68

na mukhena dhamed agniṃ nādhaḥkuryān na laṅghayet
na kṣiped aśuciṃ vahnau na ca pādau pratāpayet // SU_7.69

tṛṇakāṣṭhādigahane jantubhiś ca samākule
sthāne na dīpayed agniṃ dīptaṃ cāpi tataḥ kṣipet // SU_7.70

agniṃ yugapad ānīya dhārayeta prayatnataḥ
jvalantaṃ na pradīpaṃ ca svayaṃ nirvāpayed budhaḥ // SU_7.71

śivavratadharaṃ dṛṣṭvā samutthāya sadā drutam
śivo 'yam iti saṃkalpya harṣitaḥ praṇamet tataḥ // SU_7.72

bhogān dadāti vipulān liṅge saṃpūjitaḥ śivaḥ
agnau ca vividhāṃ siddhiṃ gurau muktiṃ prayacchati // SU_7.73

mokṣārthaṃ pūjayet tasmād gurumūrtistham īśvaram
gurubhaktyā labhej jñānaṃ jñānān muktim avāpnuyāt // SU_7.74

sarvaparvasu yatnena hy eṣu saṃpūjayec chivam
kuryād āyatane śobhāṃ gurusthāneṣu sarvataḥ // SU_7.75

naradvayocchrite pīṭhe sarvaśobhāsamanvite
saṃsthāpya maṇijaṃ liṅgaṃ sthāne kuryāj jagaddhitam // SU_7.76

annapānaviśeṣaiś ca naivedyam upakalpayet
bhojayed vratinaś cātra svaguruṃ ca viśeṣataḥ // SU_7.77

pūjayec ca śivajñānaṃ vācayīta ca parvasu
darśayec chivabhaktebhyaḥ satpūjāṃ parikalpitām // SU_7.78

priyaṃ brūyāt sadā tebhyaḥ pradeyaṃ cāpi śaktitaḥ
evaṃ kṛte viśeṣeṇa prasīdati maheśvaraḥ // SU_7.79

chinnaṃ bhinnaṃ mṛtaṃ naṣṭaṃ vardhate nāsti kevalam
ity ādyān na vadec chabdān sākṣād brūyāt tu maṅgalam // SU_7.80

adhenuṃ dhenum ity eva brūyād bhadram abhadrakam
kapālaṃ ca bhagālaṃ syāt paramaṃ maṅgalaṃ vadet // SU_7.81

aindraṃ dhanur maṇidhanur dāhakāṣṭhādi candanam
svaryātaṃ ca mṛtaṃ brūyāc chivībhūtaṃ ca yoginam // SU_7.82

dvidhābhūtaṃ vadec chinnaṃ bhinnaṃ ca bahudhā sthitam
naṣṭam anveṣaṇīyaṃ ca riktaṃ pūrṇābhivardhitam // SU_7.83

nāstīti śobhanaṃ sarvam ādyam aṅgābhivardhanam
siddhimad brūhi gacchantaṃ suptaṃ brūyāt pravardhitam // SU_7.84

na mlecchamūrkhapatitaiḥ krūraiḥ saṃtāpavedibhiḥ
durjanair avaliptaiś ca kṣudraiḥ saha na saṃvadet // SU_7.85

nādhārmikanṛpākrānte na daṃśamaśakāvṛte
nātiśītajalākīrṇe deśe rogaprade vaset // SU_7.86

nāsanaṃ śayanaṃ pānaṃ namaskārābhivādanam
sopānatkaḥ prakurvīta śivapustakavācanam // SU_7.87

ācāryaṃ daivataṃ tīrtham uddhūtodaṃ mṛdaṃ dadhi
vaṭam aśvatthakapilāṃ dīkṣitodadhisaṃgamam // SU_7.88

yāni caiṣāṃ prakārāṇi maṅgalānīha kānicit
śivāyeti namaskṛtvā proktam etat pradakṣiṇam // SU_7.89

upānacchattravastrāṇi pavitraṃ karakaṃ srajam
āsanaṃ śayanaṃ pānaṃ dhṛtam anyair na dhārayet // SU_7.90

pālāśam āsanaṃ śayyāṃ pāduke dantadhāvanam
varjayec cāpi niryāsaṃ raktaṃ na tu samudbhavam // SU_7.91

saṃdhyām upāsya kurvīta nityaṃ dehaprasādhanam
spṛśed vandec ca kapilāṃ pradadyāc ca gavāṃ hitam // SU_7.92

yaḥ pradadyād gavāṃ samyak phalāni ca viśeṣataḥ
kṣetram uddāmayec cāpi tasya puṇyaphalaṃ śṛṇu // SU_7.93

yāvat tatpattrakusumakandamūlaphalāni ca
tāvadvarṣasahasrāṇi śivaloke mahīyate // SU_7.94

kṛśarogārtavṛddhānāṃ tyaktānāṃ nirjane vane
kṣutpipāsāturāṇāṃ ca gavāṃ vihvalacetasām // SU_7.95

nītvā yas tṛṇatoyāni vane yatnāt prayacchati
karoti ca paritrāṇaṃ tasya puṇyaphalaṃ śṛṇu // SU_7.96

kulaikaviṃśakopetaḥ patnīputrādisaṃyutaḥ
mitrabhṛtyair upetaś ca śrīmacchivapuraṃ vrajet // SU_7.97

tatra bhuktvā mahābhogān vimānaiḥ sārvakāmikaiḥ
sa mahāpralayaṃ yāvat tadante muktim āpnuyāt // SU_7.98

gobrāhmaṇaparitrāṇaṃ sakṛt kṛtvā prayatnataḥ
mucyate pañcabhir ghorair mahadbhiḥ pātakair drutam // SU_7.99

ahiṃsā satyam asteyaṃ brahmacaryam akalkatā
akrodho guruśuśrūṣā śaucaṃ saṃtoṣam ārjavam // SU_7.100

ahiṃsādyā yamāḥ pañca yatīnāṃ parikīrtitāḥ
akrodhādyāś ca niyamāḥ siddhivṛddhikarāḥ smṛtāḥ // SU_7.101

daśalākṣaṇiko dharmaḥ śivācāraḥ prakīrtitaḥ
yogīndrāṇāṃ viśeṣeṇa śivayogaprasiddhaye // SU_7.102

na vindati naro yogaṃ putradārādisaṃgataḥ
nibaddhaḥ snehapāśena mohastambhabalīyasā // SU_7.103

mohāt kuṭumbasaṃsaktas tṛṣṇayā śṛṅkhalīkṛtaḥ
bālair baddhas tu loko 'yaṃ musalenābhihanyate // SU_7.104

ime bālāḥ kathaṃ tyājyā jīviṣyanti mayā vinā
mohād dhi cintayaty evaṃ paramārthau na paśyati // SU_7.105

saṃparkād udare nyastaḥ śukrabindur acetanaḥ
sa pitrā kena yatnena garbhasthaḥ paripālitaḥ // SU_7.106

karkaśāḥ kaṭhinā bhakṣā jīryante yatra bhakṣitāḥ
tasminn evodare śukraṃ kiṃ na jīryati bhakṣyavat // SU_7.107

yenaitad yojitaṃ garbhe yena caiva vivardhitam
tenaiva nirgatṃ bhūyaḥ karmaṇā svena pālyate // SU_7.108

na kaścit kasyacit putraḥ pitā mātā na kasyacit
yat svayaṃ prāktanaṃ karma pitā māteti tat smṛtam // SU_7.109

yena yatra kṛtaṃ karma sa tatraiva prajāyate
pitarau cāsya dāsatvaṃ kurutas tatpracoditau // SU_7.110

na kaścit kasyacic chaktaḥ kartuṃ duḥkhaṃ sukhāni ca
karoti prāktanaṃ karma mohāl lokasya kevalam // SU_7.111

karmadāyādasaṃbandhād upakāraḥ parasparam
dṛśyate nāpakāraś ca mohenātmani manyate // SU_7.112

īśvarādhiṣṭhitaṃ karma phalatīha śubhāśubham
grāmasvāmiprasādena sukṛtaṃ karṣaṇaṃ yathā // SU_7.113

dvayaṃ devatvamokṣāya mameti na mameti ca
mameti badhyate jantur na mameti vimucyate // SU_7.114

dvyakṣaraṃ ca bhaven mṛtyus tryakṣaraṃ brahma śāśvatam
mameti dvyakṣaraṃ mṛtyus tryakṣaraṃ na mameti ca // SU_7.115

tasmād ātmany ahaṃkāram utsṛjya pravicārataḥ
vidhūyāśeṣasaṅgāṃś ca mokṣopāyaṃ vicintayet // SU_7.116

jñānād yogaparikleśaṃ kuprāvaraṇabhojanam
kucaryāṃ kunivāsaṃ ca mokṣārthī na vicintayet // SU_7.117

na duḥkhena vinā saukhyaṃ dṛśyate sarvadehinām
duḥkhaṃ tanmātrakaṃ jñeyaṃ sukham ānantyam uttamam // SU_7.118

sevāyāṃ pāśupālye ca vānijye kṛṣikarmaṇi
tulye sati parikleśe varaṃ kleśo vimuktaye // SU_7.119

svargāpavargayor ekaṃ yaḥ śīghraṃ na prasādhayet
yāti tenaiva dehena sa mṛtas tapyate ciram // SU_7.120

yad avaśyaṃ parādhīnais tyajanīyaṃ śarīrakam
kasmāt tena vimūḍhātmā na sādhayati śāśvatam // SU_7.121

yauvanasthā gṛhasthāś ca prāsādasthāś ca ye nṛpāḥ
sarva eva viśīryante śuṣkasnigdhānnabhojanāḥ // SU_7.122

anekadoṣaduṣṭasya dehasyaiko mahān guṇah
yāṃ yām avasthām āpnoti tāṃ tām evānuvartate // SU_7.123

mandaṃ pariharan karma svadeham anupālayet
varṣāsu jīrṇakaṭavat tiṣṭhann apy avasīdati // SU_7.124

na te 'tra dehinaḥ santi ye tiṣṭhanti suniścalāḥ
sarve kurvanti karmāṇi vikṛśāḥ pūrvakarmabhiḥ // SU_7.125

tulye saty api kartavye varaṃ karma kṛtaṃ param
yaḥ kṛtvā na punaḥ kuryān nānākarma śubhāśubham // SU_7.126

tasmād antarbahiścintām anekākārasaṃsthitām
saṃtyajyātmahitārthāya svādhyāyadhyānam abhyaset // SU_7.127

vivikte vijane ramye puṣpāśramavibhūṣite
sthānaṃ kṛtvā śivasthāne dhyāyec chāntaṃ paraṃ śivam // SU_7.128

ye 'tiramyāṇy araṇyāni sujalāni śivāni tu
vihāyābhiratā grāme prāyas te daivamohitāḥ // SU_7.129

vivekinaḥ praśāntasya yat sukhaṃ dhyāyataḥ śivam
na tat sukhaṃ mahendrasya brahmaṇaḥ keśavasya vā // SU_7.130

iti nāmāmṛtaṃ divyaṃ mahākālād avāptavān
vistareṇānupūrvāc ca ṛṣyātreyaḥ(?) suniścitam // SU_7.131

prajñām athā vinirmathya(?) śivajñānamahodadhim
ṛṣyātreyaḥ samuddhṛtya prāhedam aṇumātrakam // SU_7.132

śivadharme mahāśāstre śivadharmasya cottare
yad anuktaṃ bhavet kiṃcit tad atra parikīrtitam // SU_7.133

tridaivatyam idaṃ śāstraṃ munīndrātreyabhāṣitam
tiryaṅmanujadevānāṃ sarveṣāṃ ca vimuktidam // SU_7.134

nandiskandamahākālās trayo devāḥ prakīrtitāḥ
candrātreyas tathātriś ca ṛṣy ātreyo munitrayam // SU_7.135

etair mahātmabiḥ proktāḥ śivadharmāḥ samāsataḥ
sarvalokopakārārthaṃ namas tebhyaḥ sadā namaḥ // SU_7.136

teṣāṃ śiṣyapraśiṣyaiś ca śivadharmapravaktṛbhiḥ
vyāptaṃ jñānasaraḥ śārvaṃ vikacair iva paṅkajaiḥ // SU_7.137

ye śrāvayanti satataṃ śivadharmaṃ śivārthinām
te rudrās te munīndrāś ca te namasyāḥ svabhaktitaḥ // SU_7.138

ye samutthāya śṛṇvanti śivadharmaṃ dine dine
te rudrā rudralokeśā na te prakṛtimānuṣāḥ // SU_7.139

śivopaniṣadaṃ hy etad adhyāyaiḥ saptabhiḥ smṛtam
ṛṣyātreyasagotreṇa muninā hitakāmyayā // SU_7.140

// iti śivopaniṣadi śivācārādhyāyaḥ saptamaḥ //

// iti śivopaniṣat samāptā //
-- Śivopaniṣad (Academic edition — see source file header)